3.  การประกอบธุรกิจของแต่ละสายผลิตภัณฑ์

    1.  ลักษณะผลิตภัณฑ์แต่ละสายการผลิต

  ลักษณะผลิตภัณฑ์ของบริษัทและบริษัทย่อยแบ่งออกตามประเภทอุตสาหกรรมที่สำคัญได้ 7 ประเภท
  คือ (1) กลุ่มชิ้นส่วนเครื่องปรับอากาศในรถยนต์ (2)
  กลุ่มชิ้นส่วนเครื่องปรับอากาศภายในอาคาร (3) กลุ่มชิ้นส่วนคอมเพรสเซอร์ (4)
  กลุ่มการผลิตเครื่องแช่แข็งถนอมอาหาร (5) กลุ่มการผลิตแผ่นโลหะขึ้นรูป (6) กลุ่มผลิตแม่พิมพ์
  เครื่องจักรและเครื่องกลอัตโนมัติสำหรับอุตสาหกรรมการผลิต (7)
  และกลุ่มรับจ้างผลิตเครื่องปรับอากาศภายในอาคาร (OEM)
  โดยบริษัทจะผลิตเครื่องปรับอากาศแบบครบวงจร อาทิเช่น การผลิตชิ้นส่วนต่างๆ
  ของเครื่องปรับอากาศ ซึ่งแต่ละอุตสาหกรรมมีรายละเอียด ดังนี้

  3.1.1 ชิ้นส่วนสำหรับเครื่องปรับอากาศในรถยนต์

  บริษัท เอส เอ็น ซี ฟอร์เมอร์ จำกัด (มหาชน) (“บริษัท”)
  เป็นผู้ผลิตชิ้นส่วนสำหรับเครื่องปรับอากาศภายในรถยนต์ โดยส่วนใหญ่เป็นท่อที่ทำมาจากอลูมิเนียม
  นำมาขึ้นรูปและประกอบเข้ากับชิ้นส่วนโลหะต่างๆ
  และประกอบเป็นชุดจำหน่ายให้กับผู้ประกอบเครื่องปรับอากาศรายใหญ่ซึ่งจะส่งมอบและจำหน่ายให้แก่โรงงานผู้ผลิตรถยนต์ต่อไป
  ตัวอย่างของสินค้า เช่น Inlet/Outlet Pipe Assembly, Header, Suction Pipe,
  Flange Inlet/Outlet, Pipe and Hose Assembly, Liquid Pipe, Pipe
  Assembly with Flange, Discharge Pipe, Insulator Pipe Assembly,
  Hose-Heather Assembly

โดยกลุ่มลูกค้าของกลุ่มอุตสาหกรรม มีดังนี้

+----------------+-----------+----------------+-----------------------+
| กลุ่ม            |           |                |                       |
| ชิ้นส่วนเครื่องปรับอ |           |                |                       |
| ากาศภายในรถยนต์ |           |                |                       |
+================+===========+================+=======================+
| ลูกค้า           | ค่ายรถ     | ชื่อรุ่น           | ชิ้นส่วนประกอบ           |
+----------------+-----------+----------------+-----------------------+
| Valeo Siam     | Nissan    | Big M, Teana,  | ชิ้นส่วนแอร์รถ            |
|                |           | Sunny          |                       |
|                | M         |                | ชิ้นส่วนแอร์รถ            |
|                | itsubishi | Lancer, Triton |                       |
+----------------+-----------+----------------+-----------------------+
| Calsonic       | Isuzu     | D-Max          | ชิ้นส่วน Intercooler     |
|                |           |                |                       |
|                | Ford      | Ranger         | ชิ้นส่วน Intercooler     |
+----------------+-----------+----------------+-----------------------+
|                | Isuzu     | D-Max          | ชิ้นส่วนแอร์รถ            |
+----------------+-----------+----------------+-----------------------+
| Showa          | Honda     | Civic, Accord  | ชิ้นส่วนแอร์รถ            |
+----------------+-----------+----------------+-----------------------+
| Denso Thailand | Toyota    | Vigo, Camry,   | ชิ้นส่วนแอร์รถและ         |
|                |           | Yaris          |                       |
|                |           |                | ชิ้นส่วนหม้อน้ำ            |
+----------------+-----------+----------------+-----------------------+
| Delphi         | Isuzu     | D-Max          | ชิ้นส่วนปั๊มน้ำมันดีเซล       |
+----------------+-----------+----------------+-----------------------+
| Siam NSK       | Isuzu     | D-Max          | ชิ้นส่วนแกนพวงมาลัย       |
+----------------+-----------+----------------+-----------------------+
| Halla Climate  | Ford      | Ranger         | ชิ้นส่วนแอร์รถ            |
|                |           |                |                       |
|                | Mazda     | BT50           | ชิ้นส่วนแอร์รถ            |
|                |           |                |                       |
|                | GM        | Optra          | ชิ้นส่วนแอร์รถ            |
+----------------+-----------+----------------+-----------------------+
| Sanden         | Ford      | KA             | ชิ้นส่วนแอร์รถ            |
|                | (Export)  |                |                       |
+----------------+-----------+----------------+-----------------------+

  3.1.2 ชิ้นส่วนสำหรับเครื่องปรับอากาศภายในอาคาร

  บริษัทและบริษัท เอส เอ็น ซี ไพยองซาน อีโวลูชั่น จำกัด (“SPEC”)
  เป็นผู้ผลิตชิ้นส่วนที่ใช้ประกอบเครื่องปรับอากาศภายในอาคาร โดยส่วนใหญ่เป็นท่อที่ทำมาจาก
  “ทองแดง” นำมาขึ้นรูปและประกอบเข้ากับชิ้นส่วนโลหะต่างๆ
  และประกอบเป็นชุดจำหน่ายให้กับลูกค้าซึ่งจะนำไปประกอบต่อในเครื่องปรับอากาศทั้งตัวเครื่องที่ตั้งอยู่ภายในอาคารและภายนอกอาคาร
  ตัวอย่างของสินค้า เช่น Header pipe assembly, Solinoid valve assembly,
  Distribution Assembly, Insulator Pipe Assembly, Inlet/Outlet Pipe
  Assembly, Pipe Completed Set for Condensing unit, Pipe Completed Set
  for Evaporating Unit

โดยกลุ่มลูกค้าของกลุ่มอุตสาหกรรม มีดังนี้

+-----------------------------------------------------------------------+
| กลุ่มชิ้นส่วนเครื่องปรับอากาศภายในอาคาร                                       |
+-----------------------------------------------------------------------+
| ชื่อลูกค้า : บริษัท ฟูจิตสึ เจเนอรัล (ประเทศไทย) จำกัด , บริษัท มิตซูบิชิ อีเล็คทริค      |
| กันยงวัฒนา จำกัด                                                         |
|                                                                       |
|   บริษัท แอลจี อิเล็กทรอนิคส์ (ประเทศไทย) จำกัด , บริษัท มิตซูบิ เฮฟวี่              |
|   อันดัสตรี้-มหาจักร                                                       |
|                                                                       |
|   แอร์คอนดิชั่นเนอร์ส จำกัด , บริษัท ชาร์พ คอร์ปอเรชั่น จำกัด , บริษัท ฮิตาชิ          |
|   คอนซูมเมอร์                                                           |
|                                                                       |
|   โปรดักส์ (ประเทศไทย) จำกัด , บริษัท ลัคกี้ โกลสตาร์ จำกัด , บริษัท พานาโซนิค     |
|   เอพีเซลส์                                                             |
|                                                                       |
|   (ประเทศไทย) จำกัด , บริษัท โตชิบา แคเรียร์ (ประเทศไทย) จำกัด               |
+-----------------------------------------------------------------------+

  3.1.3 ชิ้นส่วนสำหรับคอมเพรสเซอร์

  บริษัท เอส เอ็น ซี ไพยองซาน อีโวลูชั่น จำกัด (“SPEC”)
  เป็นผู้ผลิตชิ้นส่วนท่อที่ทำมาจากทองแดงและทองเหลืองที่ใช้ประกอบคอมเพรสเซอร์
  เพื่อส่งต่อให้ลูกค้านำไปประกอบต่อในคอมเพรสเซอร์ ตัวอย่างของสินค้า เช่น Tube Oil
  Supplier, Oil Cooler Pipe, Tube Oil Equalizer, Tube Discharge Assembly

โดยกลุ่มลูกค้าของกลุ่มอุตสาหกรรม มีดังนี้

+-----------------------------------------------------------------------+
| กลุ่มชิ้นส่วนคอมเพรสเซอร์                                                   |
+-----------------------------------------------------------------------+
| ชื่อลูกค้า : บริษัท สยามคอมเพรสเซอร์ อินดัสตรี้ จำกัด , บริษัท ฮิตาชิ คอมเพรสเซอร์     |
| (ประเทศไทย) จำกัด                                                      |
|                                                                       |
|   บริษัท กุลธร เคอร์บี้ จำกัด (มหาชน) , บริษัท อีเมอร์สัน อีเล็คทริค (ประเทศไทย)     |
|   จำกัด,                                                               |
|                                                                       |
| บริษัท ไดกิ้น คอมเพรสเซอร์ อินดัสทรีส์ จำกัด                                    |
+-----------------------------------------------------------------------+

  3.1.4 ชิ้นส่วนโลหะขึ้นรูป

  ปี 2548 บริษัทได้เริ่มดำเนินธุรกิจในอุตสาหกรรมโลหะขึ้นรูปโดยมี SPEC
  เป็นผู้ผลิตชิ้นส่วนโลหะขึ้นรูปสำหรับเครื่องใช้ไฟฟ้า โดยส่วนใหญ่ทำมาจากเหล็ก และนำมาขึ้นรูป
  เจาะ ตัด ปั๊ม และพับเพื่อประกอบเข้ากับชิ้นส่วนโลหะเครื่องใช้ไฟฟ้าอย่างเช่น ตู้เย็น
  เครื่องซักผ้า เตาอบ และเครื่องไมโครเวฟ
  ทั้งนี้ธุรกิจผลิตชิ้นส่วนโลหะขึ้นรูปจะเป็นส่วนประกอบที่สำคัญเพื่อประกอบการขยายไปผลิตเครื่องปรับอากาศภายในอาคาร
  (OEM) ตัวอย่างของสินค้าเช่น Support TH, Mounting Plate, Door without Gasket

โดยกลุ่มลูกค้าของกลุ่มอุตสาหกรรม มีดังนี้

+-----------------------------------------------------------------------+
| กลุ่มอุตสาหกรรมโลหะขึ้นรูป                                                  |
+-----------------------------------------------------------------------+
| ชื่อลูกค้า: บริษัท ไดกิ้น อินดัสทรีส์ (ประเทศไทย) จำกัด, บริษัท อีเล็คโทรลัคซ์           |
| (ประเทศไทย) จำกัด,                                                     |
|                                                                       |
| บริษัท แอลจี อีเล็คทริค (ประเทศไทย) จำกัด, บริษัท ซันโย ยูนิเวอร์แซล อีเล็คทริค จำกัด  |
|                                                                       |
| (มหาชน), บริษัท ฟูจิตสึ เจเนอรัล (ประเทศไทย) จำกัด, บริษัท ซานเซน เซอิโค ไทย    |
| จำกัด,                                                                 |
|                                                                       |
|   บริษัท มิตซูบิชิ อีเล็คทริค คอนซูมเมอร์ โปรดักส์ (ประเทศไทย) จำกัด, บริษัท คันเนจึ    |
|                                                                       |
|   (ประเทศไทย) จำกัด, Terasaki Electric (F,E) PTE Ltd.,                 |
+-----------------------------------------------------------------------+

  3.1.5 เครื่องถนอมอาหารแช่แข็ง

  บริษัท เฟรชเทค แมนูเฟกเจอริ่ง จำกัด (“เฟรชเทค”) เป็นผู้ผลิตเครื่องถนอมอาหารแช่แข็ง
  เพื่อส่งออกชั้นนำและผู้เดียวของประเทศไทย
  โดยบริษัทย่อยได้สิทธิส่งออกเครื่องถนอมอาหารแช่แข็งไปทั่วภูมิภาคเอเชีย-แปซิฟิก ให้แก่ Air
  Production Co., Ltd. และผลิตภัณฑ์ทั้งหมดทำมาจากอลูมิเนียม
  ตัวอย่างผลิตภัณฑ์ในกลุ่มนี้ได้แก่ Freshline Gullwing Freezer, Freshline IQF plus
  Freezer, Batch Freezer, Gullwing Freezer & Vibrating Unit, Mini –
  Batch Freezer

โดยกลุ่มลูกค้าของกลุ่มอุตสาหกรรม มีดังนี้

  -----------------------------------------------------------------------
  กลุ่มผลิตเครื่องถนอมอาหารแช่แข็ง

  ชื่อเครื่องหมายการค้า : Air Product Co., Ltd
  -----------------------------------------------------------------------

  3.1.6 แม่พิมพ์ เครื่องกลและเครื่องจักรอัตโนมัติ

  บริษัทได้ก่อตั้งบริษัท เอส เอ็น ซี เฟ็ง ซิง โมลด์แอนด์ดาย จำกัด (“โมลด์แอนด์ดาย)
  เพื่อประกอบธุรกิจผลิตแม่พิมพ์เพื่อรองรับธุรกิจโลหะขึ้นรูปและ SPEC
  ได้มีการร่วมทุนกับบริษัทจากประเทศเกาหลีและก่อตั้งบริษัท เอส เอ็น ซี ซังวู จำกัด (“ซังวู”)
  เพื่อประกอบธุรกิจรับจ้างซ่อมและผลิตอุปกรณ์เครื่องกลและเครื่องจักรอัตโนมัติสำหรับอุตสาหกรรมการผลิตและเพื่อเป็นรองรับธุรกิจการผลิตเครื่องปรับอากาศภายในอาคาร
  (OEM) การร่วมทุนกับบริษัทต่างชาติส่งผลให้บริษัทมีความเชี่ยวชาญทางด้านการผลิตสินค้ามากขึ้น
  พร้อมทั้งได้ให้การขยายฐานลูกค้าของบริษัทไปสู่ประเทศพันธมิตรเป็นไปอย่างรวดเร็วขึ้น
  เนื่องจากบริษัทพันธมิตรเป็นบริษัทที่มีชื่อเสียงและได้รับการยอมรับอย่างมากในประเทศของตนเอง
  อย่างไรก็ตามการที่บริษัทมีธุรกิจที่สามารถรองรับการรับจ้างผลิตเครื่องปรับอากาศภายในอาคาร
  (OEM) ทำให้ความสามารถในการผลิตสินค้าในกลุ่มต่าง ๆ
  ของบริษัทมีประสิทธิภาพมากขึ้นและได้รับความไว้วางใจจากลูกค้าต่างชาติ
  ตัวอย่างผลิตภัณฑ์ในกลุ่มนี้ได้แก่ Hydraulic, Return Grille, Mould Belt Washer,
  Die EV/S

โดยกลุ่มลูกค้าของกลุ่มอุตสาหกรรม มีดังนี้

+-----------------------------------------------------------------------+
| กลุ่มผลิตแม่พิมพ์ เครื่องกลและเครื่องจักรอัตโนมัติ                                  |
+-----------------------------------------------------------------------+
| ชื่อเครื่องหมายการค้า : Abrick Eastern International, Seasanair            |
| (Malaysia), บริษัท ฮาลล่า ไคลเมท                                         |
|                                                                       |
|   คอนโทรล (ประเทศไทย) จำกัด                                            |
+-----------------------------------------------------------------------+

  3.1.7 การรับจ้างผลิตเครื่องปรับอากาศภายในอาคาร (OEM)

  เนื่องจาก
  บริษัทได้เล็งเห็นถึงการเติบโตของอุตสาหกรรมการรับจ้างผลิตเครื่องปรับอากาศภายในอาคาร
  (OEM) ที่ผู้ผลิตเครื่องปรับอากาศระดับโลกหลายรายต้องการย้ายฐานการผลิตมาที่ประเทศไทย
  และเห็นถึงการเปลี่ยนแปลงกลยุทธ์การดำเนินงานของผู้ผลิตเครื่องปรับอากาศดังกล่าวที่ต้องการดูแลแบรนด์เพียงอย่างเดียว
  ดังนั้น ในปี 2550 บริษัทเริ่มธุรกิจรับจ้างผลิตเครื่องปรับอากาศภายในอาคาร
  โดยมีกำลังการผลิต 8 แสนเครื่องต่อปี และมีโรงงานการผลิตตั้งอยู่ที่จังหวัดระยอง ทั้งนี้
  บริษัทได้รับการโอนสายการผลิตมาจากฐานลูกค้าเดิม ซึ่งเป็นผลมาจาก
  บริษัทสามารถผลิตสินค้าได้ในราคาต้นทุนที่ต่ำกว่า
  และมีความคล่องตัวในการผลิตและการจัดการมากกว่าลูกค้า เนื่องจาก
  การดำเนินงานโดยแบ่งเป็นหน่วยธุรกิจย่อยๆ (Profit and Cost Center) นอกจากนี้
  ในเดือนกันยายน 2550 ที่ผ่านมา
  บริษัทซื้อสินทรัพย์สายการผลิตเครื่องปรับอากาศภายในอาคาร(OEM) ของยอร์ค
  ซึ่งตั้งอยู่ในเขตส่งเสริมอุตสาหกรรมส่งออก (EPZ) นิคมแหลมฉบัง จังหวัดชลบุรี ส่งผลให้
  บริษัทได้รับสิทธิประโยชน์ (EPZ) ที่นับได้ว่าเป็นข้อได้เปรียบที่สำคัญในการดำเนินการ
  ทำให้เพิ่มกำลังการผลิตเครื่องปรับอากาศภายในอาคารของบริษัทเป็น 2 ล้านเครื่องต่อปี
  ซึ่งสามารถรองรับการขยายฐานการผลิตของผู้ผลิตระดับโลกต้องการย้ายฐานมาที่ประเทศไทย

  บริษัทและ SPEC เป็นผู้รับจ้างผลิตเครื่องปรับอากาศภายในอาคาร (OEM) อย่างไรก็ดี
  ทั้งสองบริษัทได้ทำการแยกสายการผลิตอย่างชัดเจนโดยคำนึงถึงความต้องการของลูกค้าและความเหมาะสมของที่ตั้งโรงงานเป็นหลัก
  โดย SPEC ทำการรับจ้างผลิตเครื่องปรับอากาศภายในอาคาร (OEM)
  สำหรับลูกค้าเจ้าของแบรนด์ที่ต้องการจำหน่ายสินค้าของตนภายในประเทศ
  โดยผลิตที่โรงงานจังหวัดระยองซึ่งอยู่ในพื้นที่เดียวกับโรงงานของลูกค้า
  และทำให้ลดระยะเวลาและต้นทุนในการขนส่ง
  ส่วนบริษัทจะทำการรับจ้างผลิตเครื่องปรับอากาศภายในอาคาร(OEM)
  สำหรับสำหรับลูกค้าเจ้าของแบรนด์ที่ต้องการส่งออกสินค้าของตนไปต่างประเทศ
  ซึ่งจะทำการผลิตที่โรงงานตั้งอยู่ในเขตส่งเสริมอุตสาหกรรมการส่งออก (EPZ) ในนิคมแหลมฉบัง
  จังหวัดชลบุรี ทำให้ต้นทุนลดลงและสะดวกต่อการคมนาคมขนส่ง

โดยกลุ่มลูกค้าของกลุ่มอุตสาหกรรม มีดังนี้

  -----------------------------------------------------------------------
  กลุ่มรับจ้างผลิตเครื่องปรับอากาศภายในอาคาร (OEM)

  ชื่อเครื่องหมายการค้า : SAIF Middle East LLC, ESPI-Tech LLC, Nortek, INC,
  Fujitsu, LG
  -----------------------------------------------------------------------

  ในการดำเนินการผลิตชิ้นส่วนประเภทต่างๆ บริษัทและบริษัทย่อยเน้นการควบคุมคุณภาพสินค้า
  โดยการตรวจสอบและควบคุมคุณภาพของสินค้าทุกขั้นตอนการผลิตก่อนที่จะจัดส่งให้ลูกค้าเพื่อให้เกิดความมั่นใจว่าลูกค้าได้รับสินค้าที่มีคุณภาพดี
  มีมาตรฐานตรงกับความต้องการรวมถึงการส่งมอบบริการที่ดีให้แก่ลูกค้าทั้งก่อนและหลังการขาย
  จากผลงานที่ผ่านมาทำให้บริษัทและบริษัทย่อยได้รับการรับรองมาตรฐานการปฏิบัติงานในกระบวนการผลิตตามมาตรฐาน
  QS-9000 / ISO 9002 จาก Bureau Veritas Quality International (BVQI) ในปี
  2542 และได้รับมาตรฐานอุตสาหกรรม ISO14001:1996 จาก AJA EQS (Thailand) Ltd.
  ในปี 2543 โดยบริษัทและบริษัทย่อยมีการจัดการที่เน้นถึงความสำคัญของการบริหารจัดการที่ดี
  พร้อมทั้งการถ่ายทอดความรู้และการจัดการและการบริหารงานที่ดีให้กับพนักงานทุกระดับ
  พร้อมทั้งปลูกฝังให้พนักงานมีความรู้ความเข้าใจถึงทุกขั้นตอนการผลิตเพื่อที่พนักงานจะสามารถนำความรู้ที่มีมาพัฒนาสายการผลิต
  อีกทั้งบริษัทปลูกฝังให้มีการสร้างความสัมพันธ์ที่ดีระหว่างพนักงานและกับลูกค้า
  ส่งผลให้การทำงานของบริษัทและบริษัทย่อยมีความเรียบร้อยและพนักงานสามารถตอบสนองความต้องการของลูกค้าได้อย่างมีประสิทธิภาพ

แผนภาพแสดงขั้นตอนการผลิตของบริษัทและบริษัทย่อย

แผนภาพแสดงขบวนการผลิตชิ้นส่วนเครื่องปรับอากาศสำหรับรถยนต์และภายในอาคาร

แผนภาพแสดงขบวนการผลิตเครื่องปรับอากาศภายในอาคาร (OEM)

2.  สิทธิประโยชน์และเงื่อนไข

  บริษัทมีโรงงานสาขาที่ 4 ซึ่งประกอบธุรกิจรับจ้างผลิตเครื่องปรับอากาศภายในอาคาร (OEM)
  ตั้งอยู่ในพื้นที่เขตส่งเสริมอุตสาหกรรมส่งออก (Export Processing Zone - EPZ)
  ที่นิคมอุตสาหกรรมแหลมฉบัง (เขต 2 ตามคำนิยามของคณะกรรมการส่งเสริมการลงทุน)
  โดยมีสิทธิประโยชน์ ดังนี้

  สิทธิประโยชน์ EPZ

1.  ได้รับการยกเว้นค่าธรรมเนียมพิเศษตามกฎหมายว่าด้วยการส่งเสริมการลงทุน
    ยกเว้นอากรขาเข้า ภาษีมูลค่าเพิ่ม และภาษีสรรพสามิต สำหรับของที่เป็นเครื่องจักร อุปกรณ์
    เครื่องมือ และเครื่องใช้
    รวมทั้งส่วนประกอบของสิ่งดังกล่าวที่จำเป็นต้องใช้ในการผลิตสินค้าหรือการค้าเพื่อส่งออก
    แล้วแต่กรณี และของที่ใช้ในการสร้าง ประกอบ หรือติดตั้งเป็นโรงงานหรืออาคาร

2.  ได้รับยกเว้นธรรมเนียมพิเศษตามกฎหมายว่าด้วยการส่งเสริมการลงทุนอากรขาเข้า
    ภาษีมูลค่าเพิ่ม และภาษีสรรพสามิต สำหรับของที่นำเข้ามาเพื่อใช้ในการผลิตสินค้า

3.  ได้รับยกเว้นอากรขาเข้า ภาษีมูลค่าเพิ่ม และภาษีสรรพสามิต สำหรับของซึ่งได้นำเข้ามาตรา
    49 รวมทั้งผลิตภัณฑ์สิ่งพลอยได้ และสิ่งอื่นที่ได้มาจากการผลิต

4.  ได้รับยกเว้น หรือคืนภาษีอากร
    สำหรับของที่มีบัญญัติแห่งกฎหมายให้ได้รับยกเว้นหรือคืนค่าภาษีอากรเมื่อได้ส่งออกไปนอกราชอาณาจักร
    ซึ่งถึงแม้จะมิได้มีการส่งออกไปนอกราชอาณาจักร แต่ได้เป็นการ
    นำเข้าไปในเขตอุตสาหกรรมส่งออก เพื่อใช้ตามมาตรา 48 หรือมาตรา 49

  นอกจากนี้ หลายบริษัท อาทิเช่น โรงงานสาขา 4 SPEC เฟรชเทค โมลด์แอนด์ดาย และ ซังวู
  ซึ่งอยู่ในกลุ่มบริษัทได้รับสิทธิประโยชน์ BOI (Board of Investment) โดยมีรายละเอียดดังนี้

สิทธิประโยชน์ BOI ของแต่ละบริษัท

[]

สิทธิประโยชน์ BOI ของแต่ละบริษัท

[]

สิทธิประโยชน์ BOI ของแต่ละบริษัท

[]

3.3 การตลาดและภาวะการแข่งขัน

  3.3.1 กลยุทธ์ทางการตลาด

  กลยุทธ์ทางการตลาดที่สำคัญของกลุ่มบริษัท มีดังนี้

  บริษัทและบริษัทย่อยมีนโยบายมุ่งเน้นการสร้างความสัมพันธ์ที่ดีกับลูกค้ารายใหญ่ในแต่ละอุตสาหกรรมเนื่องจากลูกค้ารายใหญ่มีปริมาณคำสั่งซื้อจำนวนมากและมีการขยายตัวทางธุรกิจอย่างรวดเร็วและต่อเนื่อง
  ทั้งนี้ การทำธุรกิจร่วมกันส่งผลให้กลุ่มบริษัทมีการขยายตัวไปพร้อมกับลูกค้า
  และลูกค้ารายใหญ่ยังเป็นฐานลูกค้าที่ดีสำหรับกลุ่มบริษัทในระยะยาว นอกจากนี้
  บริษัทและบริษัทย่อยมีนโยบายมุ่งเน้นการพัฒนาผลิตภัณฑ์ที่มีมูลค่าเพิ่ม
  และสามารถตอบสนองต่อความต้องการของลูกค้าสูงสุด ทั้งนี้
  กลุ่มบริษัทอาศัยข้อได้เปรียบด้านต้นทุนการผลิตที่ถูกกว่าเนื่องจากการประหยัดจากขนาดของกำลังการผลิต
  (Economy of Scale) เป็นกลยุทธ์ทางการตลาดที่สำคัญในการเพิ่มส่วนแบ่งทางตลาด
  ในปัจจุบัน บริษัทและบริษัทย่อยใช้นโยบายการแบ่งเป็นกลุ่มธุรกิจย่อย (Cost and Profit
  Center) ในแต่ละสายผลิตภัณฑ์โดยจัดตั้งกลุ่ม Mini MD (รายละเอียดเพิ่มเติม 3.2.1,
  3.2.3 และ 2.9)
  เป็นผู้รับผิดชอบในแต่ละหน่วยเพื่อให้การบริการที่ตอบสนองความต้องการของลูกค้าได้อย่างรวดเร็วและทั่วถึง
  โดยทีมงาน Mini MD
  จะทำการประสานงานและติดต่อกับลูกค้าอย่างใกล้ชิดโดยไม่ต้องจำหน่ายผ่านตัวแทนหรือนายหน้า
  การวางแผนการผลิตล่วงหน้าโดยสอบถามความต้องการจากลูกค้า
  รวมทั้งการเยี่ยมลูกค้าเป็นประจำเพื่อสอบถามความพึงพอใจของลูกค้าภายหลังการให้บริการเพื่อนำมาปรับปรุงรูปแบบการให้บริการและแก้ไขปัญหาที่อาจจะเกิดขึ้น
  ทั้งนี้
  บริษัทและบริษัทย่อยมุ่งเน้นการผลิตสินค้าที่มีคุณภาพและเป็นไปตามมาตรฐานที่เป็นที่ยอมรับกันโดยทั่วไป
  โดยมีการตรวจสอบและควบคุมคุณภาพทุกขั้นตอนตามมาตรฐาน QS9000 , ISO 9002 , ISO
  14001 และการบริการที่สะดวก รวดเร็ว ตรงต่อเวลา และทันต่อความต้องการของลูกค้า
  นอกจากนี้
  บริษัทและบริษัทย่อยได้ให้ความสำคัญกับตำแหน่งที่ตั้งของโรงงานโดยเน้นที่จะตั้งโรงงานในพื้นที่ที่สามารถตอบสนองความต้องการของลูกค้าให้ครอบคลุมในแต่ละพื้นที่อย่างทั่วถึงเพื่อเป็นการรักษาฐานลูกค้า
  นอกจากนี้ บริษัทและบริษัทย่อยมีนโยบายเปิดในการร่วมลงทุนกับพันธมิตรหรือคู่แข่งขันทางธุรกิจ
  ทั้งนี้ เพื่อขยายตลาดไปยังลูกค้าซึ่งเป็นผู้ผลิตรายใหญ่ในต่างประเทศ
  หรือเพิ่มศักยภาพในการผลิตและการแข่งขันในตลาด
  โดยกลุ่มบริษัทมีนโยบายวางแผนการผลิตร่วมกับลูกค้า เพื่อปรับปรุงประสิทธิภาพในการผลิต
  การลดระยะเวลาในการผลิต และลดต้นทุนจากการผลิตให้ลูกค้า
  ซึ่งส่งผลให้เกิดประโยชน์ต่อกลุ่มบริษัทและลูกค้าอย่างดี

3.3.2 ลักษณะของกลุ่มลูกค้าเป้าหมาย

  กลุ่มลูกค้าในปัจจุบันของบริษัทได้แก่ ผู้ผลิตเครื่องปรับอากาศรถยนต์
  ผู้ผลิตเครื่องปรับอากาศภายในอาคาร ผู้ผลิตคอมเพรสเซอร์
  และอุตสาหกรรมผลิตเครื่องถนอมอาหารแช่แข็ง โดยมีลูกค้ารายสำคัญ ดังนี้

+------------------------------+---------------------------------------+
| กลุ่มลูกค้า                      | ตัวอย่างลูกค้า (เครื่องหมายการค้า)           |
+------------------------------+---------------------------------------+
| กลุ่มชิ้นส่วนเครื่องปรับอากาศในรถยนต์ | Siam Zexel, Nippon Denso, Sanden      |
|                              | Theco, Showa (Honda), Siam Calsonic   |
+------------------------------+---------------------------------------+
| กลุ่ม                          | York, Mitsubishi, Fujitsu, Daikin,    |
| ชิ้นส่วนเครื่องปรับอากาศภายในอาคาร | Hitachi, Lucky Gold star, Toshiba     |
+------------------------------+---------------------------------------+
| กลุ่มชิ้นส่วนคอมเพรสเซอร์          | Daikin, Hitachi, Kulthorn Kirby, Siam |
|                              | Compressor                            |
+------------------------------+---------------------------------------+
| กลุ่มโลหะขึ้นรูป                  | Daikin, Electrolux, LG, Celestica,    |
|                              | Sanyo, Fujitsu., York                 |
+------------------------------+---------------------------------------+
| กลุ่มเครื่องถนอมอาหารแช่แข็ง       | Air Product Co., Ltd.                 |
+------------------------------+---------------------------------------+
| กลุ่มแม่พิมพ์                     | Abrick Eastern International,         |
| เครื่องกลและเครื่องจักรอัตโนมัติ     | Seasanair (Malaysia), Halla Climate,  |
|                              | SPEC                                  |
+------------------------------+---------------------------------------+
| กลุ่มรับจ                       | SAIF Middle East LLC, ESPI-Tech LLC,  |
| ้างผลิตเครื่องปรับอากาศภายในอาคาร | Nortek, INC,                          |
| (OEM)                        |                                       |
|                              | Fujitsu, LG                           |
+------------------------------+---------------------------------------+

ทั้งนี้ ในปัจจุบัน กลุ่มบริษัทมีลูกค้ารายใหญ่ที่มียอดขายเกินกว่าร้อยละ 10 ของรายได้รวมเพียง
1ราย ซึ่งเป็นลูกค้าที่มีความสัมพันธ์ที่ดีและใกล้ชิดกับบริษัท
โดยลูกค้ารายดังกล่าวได้เพิ่มคำสั่งซื้อสินค้าจากกลุ่มบริษัทอย่างต่อเนื่อง
นอกเหนือจากกลุ่มลูกค้าในปัจจุบัน บริษัทมีแผนที่จะเจาะกลุ่มลูกค้าเพิ่มเติม
โดยเฉพาะกลุ่มลูกค้าผู้ผลิตเครื่องปรับอากาศภายในอาคารเจ้าของแบรนด์ต่างประเทศเพิ่มขึ้น
อาทิเช่น สหรัฐอเมริกา และตะวันออกกลาง เพื่อรับจ้างการผลิตเครื่องปรับอากาศภายในอาคาร
(OEM) เพิ่มขึ้น

  3.3.3 การจัดจำหน่ายและช่องทางการจัดจำหน่าย

บริษัทและบริษัทย่อยเน้นการจำหน่ายสินค้าโดยตรงให้กับลูกค้า โดยไม่ผ่านตัวแทนหรือนายหน้า ทั้งนี้
เนื่องจากทางกลุ่มบริษัทมีการดำเนินงานแบบกลุ่มธุรกิจย่อย (Profit and Cost Center)
ที่อำนวยต่อการดูแลและตอบสนองความต้องการของลูกค้าอย่างใกล้ชิด โดยเฉพาะธุรกิจเดิม
อาทิเช่น ผลิตชิ้นส่วนเครื่องปรับอากาศสำหรับรถยนต์และภายในอาคาร
ซึ่งกลุ่มบริษัทเน้นการมีทีมงาน Mini MD (รายละเอียดเพิ่มเติม 3.2.1, 3.2.3 และ 2.9)
เข้ามาดูแลตั้งแต่กระบวนการผลิต การจัดจำหน่ายและการบริการลูกค้าหลังการขาย เนื่องจาก
ทีมงาน Mini MD
มีความคุ้นเคยกับอุตสาหกรรมกับกลุ่มลูกค้าเป็นอย่างดีจากการทำธุรกิจร่วมกันมานานกว่า 10 ปี
อย่างไรก็ตาม สำหรับธุรกิจใหม่ อย่างเช่น รับจ้างผลิตเครื่องปรับอากาศภายในอาคาร (OEM)
กลุ่มบริษัทยังคงเน้นการจัดจำหน่ายโดยตรงให้กับลูกค้า ซึ่งจะไม่ผ่านตัวแทนหรือนายหน้าแต่จะผ่าน
Mini MD ทั้งนี้ ในเบื้องต้น
บริษัทและบริษัทย่อยจะเน้นการมีทีมผู้บริหารทำการเจรจาการค้ากับลูกค้า
เนื่องจากทีมผู้บริหารมีความสัมพันธ์ที่ดีและใกล้ชิดกับลูกค้ามาตลอด โดยทีมงาน Mini MD
จะทำการสนับสนุนทางด้านการจัดจำหน่ายและการบริการ ทั้งนี้ ในระยะยาว
กลุ่มบริษัทจะเน้นการดำเนินการแบบเดิมที่มีทีมงาน Mini MD
เป็นผู้ดูแลการจัดจำหน่ายและกลุ่มลูกค้าอย่างใกล้ชิด

  3.3.4 ภาวะอุตสาหกรรม

  เนื่องจากธุรกิจหลักของบริษัทและบริษัทย่อยเป็นการผลิตชุดชิ้นส่วนโลหะ ประเภททองแดง
  ทองเหลือง อลูมิเนียม ที่ใช้ในอุตสาหกรรมรถยนต์ เครื่องปรับอากาศและคอมเพรสเซอร์
  การผลิตโลหะขึ้นรูปสำหรับเครื่องใช้ไฟฟ้า และการรับจ้างผลิตเครื่องปรับอากาศภายในอาคาร
  (OEM) ดังนั้นภาวะอุตสาหกรรมของธุรกิจทั้ง 3
  ประเภทดังกล่าวจึงมีผลกระทบโดยตรงต่อธุรกิจและผลการดำเนินงานของบริษัทและบริษัทย่อย

  3.3.4.1. อุตสาหกรรมรถยนต์

  อุตสาหกรรมรถยนต์ของไทยเป็นอุตสาหกรรมหนึ่งที่มีความสำคัญต่อการพัฒนาเศรษฐกิจของประเทศ
  ทั้งในด้านการผลิต การตลาด การจ้างงาน การพัฒนาเทคโนโลยี
  และยังก่อให้เกิดอุตสาหกรรมต่อเนื่องอื่นๆ อีกหลายประเภท เช่น
  อุตสาหกรรมผลิตอุปกรณ์หรือชิ้นส่วนยานยนต์ ประเภท ยาง เหล็ก พลาสติก กระจก เป็นต้น
  ประกอบกับรัฐบาลไทยมีนโยบายให้ประเทศไทยเป็นศูนย์รวมของผู้ผลิตยานยนต์ทั่วโลก (Detroit
  of Asia) ทั้งจากญี่ปุ่น ยุโรป และอเมริกาเหนือ
  โดยเฉพาะอย่างยิ่งการเป็นฐานการผลิตรถยนต์เพื่อการพาณิชย์ (Pick-up) ขนาด 1 ตัน
  (บริษัทอีซูซุมอเตอร์ (ประเทศไทย) จำกัด บริษัทโตโยต้ามอเตอร์ (ประเทศไทย) จำกัด บริษัท
  มิตซูบิชิมอเตอร์ (ประเทศไทย) และรถจักรยานยนต์ในอันดับต้นของโลก
  ส่งผลให้มีอัตราการเติบโตของอุตสาหกรรมอย่างต่อเนื่องมาโดยตลอดตั้งแต่ ปี 2542 เป็นต้นมา

  3.3.4.2 สภาพการแข่งขันของผู้ประกอบการผลิตรถยนต์

  ตลาดในประเทศ

  สภาพการแข่งขันในประเทศจัดว่าอยู่ในระดับค่อนข้างรุนแรง
  ผู้ประกอบการทุกรายต่างใช้กลยุทธ์ทางการ ตลาดทุกรูปแบบเพื่อกระตุ้นการตัดสินใจของผู้บริโภค
  ส่งผลให้ตลาดของรถยนต์เติบโตขึ้นอย่างมาก
  ปัจจุบันจากภาวะตลาดรถยนต์ภายในประเทศซึ่งมีแข่งขันจากค่ายรถยนต์ยี่ห้อต่าง ๆ
  ซึ่งปัจจัยส่วนหนึ่งที่มีผลกระตุ้นยอดการจำหน่ายมาจากการเปิดตัวของรถยนต์นั่งรุ่นใหม่ออกสู่ตลาด
  โดยเฉพาะรถยนต์นั่งขนาดเครื่องยนต์ไม่เกิน 1,800 ซีซี. ซึ่งจากปี 2549 ถึงปี 2550
  รถยนต์นั่งขนาดเครื่องยนต์ไม่เกิน 1,800 ซีซี. มีการผลิตเติบโตมากกว่าร้อยละ 35
  โดยปริมาณการผลิตในปี 2549 ประมาณ 247,168 คัน และในปี 2550 ประมาณ 333,153
  คันซึ่งผู้ประกอบการที่สำคัญ ได้แก่ กลุ่มบริษัท สยามนิสสันออโตโมบิล จำกัด
  กลุ่มบริษัทโตโยต้ามอเตอร์ (ประเทศไทย) จำกัด และกลุ่มบริษัทฮอนด้า จำกัด ทั้งนี้ ณ ปี 2549
  ในส่วนของตลาดรถยนต์นั่ง กลุ่มบริษัท โตโยต้ามอเตอร์ (ประเทศไทย) จำกัด
  จะครองส่วนแบ่งตลาดสูงสุด รองลงมา ได้แก่ กลุ่มบริษัท ฮอนด้า จำกัด กลุ่มบริษัท
  สยามนิสสันออโตโมบิล จำกัด และบริษัท ฟอร์ด (ประเทศไทย) จำกัด ตามลำดับ
  สำหรับตลาดรถยนต์เพื่อการพาณิชย์ (Pick-up) บริษัท อีซูซุมอเตอร์ (ประเทศไทย)
  จำกัดจะครองส่วนแบ่งตลาดสูงสุด รองลงมา ได้แก่ บริษัท โตโยต้ามอเตอร์ (ประเทศไทย)
  จำกัด บริษัทมิตซูบิชิมอเตอร์ (ประเทศไทย) จำกัด และกลุ่มบริษัท สยามนิสสันออโตโมบิล จำกัด
  ตามลำดับ

  (ที่มา: สมาคมอุตสาหกรรมยานยนต์ไทย )

  ตลาดต่างประเทศ

  เนื่องจากประเทศไทยเป็นศูนย์กลางการผลิตรถยนต์ในภูมิภาคเอเชีย
  ตลาดการส่งออกรถยนต์ที่สำคัญแบ่งออกเป็น

  (1) ตลาดส่งออกรถยนต์ ได้แก่ เบลเยี่ยม ญี่ปุ่น ออสเตรเลีย อินโดนีเซีย และจีน

  (2) ตลาดส่งออกรถแวนและรถ Pick-up ได้แก่ สหราชอาณาจักร ออสเตรเลีย เยอรมัน
  อิตาลี และสเปน

  (3) ตลาดส่งออกรถบัสและรถบรรทุก ได้แก่ ออสเตรเลีย ซาอุดิอาระเบีย นิวซีแลนด์ สิงค์โปร์
  และจอร์แดน

  ทั้งนี้ปริมาณการจำหนายรถยนต์ในประเทศและปริมาณรถยนต์ส่งออกในช่วงปี 2539 – 2550
  มีดังต่อไปนี้

ปริมาณการจำหน่ายรถยนต์ในประเทศในช่วงปี 2539 –2550

  []

ที่มา : สถาบันยานยนต์

มูลค่าการส่งออกรถยนต์และชิ้นส่วนรถยนต์ในช่วงปี 2539 – 2550 []

ที่มา : สถาบันยานยนต์

  3.3.4.3 สภาพการแข่งขันของผู้ประกอบการผลิตชิ้นส่วนและอุปกรณ์รถยนต์

  เนื่องจากการที่อุตสาหกรรมชิ้นส่วนและอุปกรณ์รถยนต์เป็นอุตสาหกรรมต่อเนื่องของอุตสาหกรรมการผลิตรถยนต์
  ดังนั้นการที่อุตสาหกรรมผลิตรถยนต์มีการเติบโตอย่างต่อเนื่องตั้งแต่ปี 2542
  ทำให้อุตสาหกรรมชิ้นส่วนและอุปกรณ์รถยนต์มีความเติบโตควบคู่อย่างต่อเนื่องเช่นกัน
  ปัจจุบันโดยส่วนใหญ่แล้วผู้ผลิตรถยนต์รายใหญ่จะมีสายการผลิตชิ้นส่วนและอุปกรณ์เอง (Supply
  Chain)
  โดยที่จะมีการสั่งซื้อเพิ่มเติมบางส่วนจากผู้ผลิตชิ้นส่วนและอุปกรณ์จากบริษัทภายนอกในกรณีที่สายการผลิตของตนเองไม่สามารถรองรับปริมาณแผนการผลิตของตนได้เพียงพอ
  หรือบริษัทรถยนต์มีต้นทุนการผลิตที่สูงกว่าการจ้างบริษัทอื่นผลิตชิ้นส่วนแทน
  ในปัจจุบันผู้ผลิตรถยนต์เริ่มเน้นการผลิตที่เน้นการเอาใจผู้บริโภคมากขึ้น
  รวมถึงการต้องการลดต้นทุนการผลิตให้ได้มากที่สุด (Cost Efficiency)
  โดยเริ่มมีการออกแบบผลิตภัณฑ์ให้มีลักษณะแบบเดียวกันทั่วโลก
  เพื่อต้องการให้มีการใช้ชิ้นส่วนร่วมกัน สามารถเกิดการประหยัดจากขนาดการผลิต
  โดยมุ่งเน้นการจัดหาชิ้นส่วนจาก Suppliers ที่สามารถผลิตชิ้นส่วนที่มีคุณภาพและราคาที่ดีที่สุด
  อาทิเช่น ในปัจจุบัน Toyota ได้พัฒนาและออกแบบรถยนต์ที่มีลักษณะการใช้ชิ้นส่วนร่วมกัน
  โดยเริ่มผลิตรถยนต์ประเภทดังกล่าวในปี 2548 ดังนั้น
  การที่ผู้ผลิตชิ้นส่วนและอุปกรณ์ที่เป็นผู้ผลิตแบบ OEM
  รายใดที่สามารถสร้างการประหยัดจากการผลิตได้มากที่สุดจะเป็นผู้ได้เปรียบในการแข่งขันที่รุนแรงในอนาคต
  นอกจากนี้ผู้ผลิตชิ้นส่วนและอุปกรณ์ที่เป็นผู้ผลิตแบบ OEM
  จะต้องพัฒนาวิศวกรเทคโนโลยีเพื่อก่อให้เกิดความสามารถของการพัฒนาผลิตภัณฑ์และนำเสนอชิ้นส่วนที่ออกแบบเองต่อผู้ประกอบการรถยนต์
  (Local Value Added) ได้อย่างรวดเร็ว เพื่อเพิ่มมูลค่าเพิ่มให้แก่ผู้ประกอบการเอง
  นอกเหนือจากเดิมที่เป็นเพียงผลิตภัณฑ์ในลักษณะที่ถูกกำหนดโดยผู้ประกอบการรถยนต์ (Local
  Content) เท่านั้น

  โดยปกติ ผู้ผลิต OEM ต้องดำเนินการพัฒนาผลิตภัณฑ์ชิ้นส่วนต่างอุปกรณ์ต่าง ๆ
  ของรถยนต์ร่วมกับบริษัทผู้ผลิตรถยนต์อีกด้วย เนื่องจากการพัฒนาชิ้นส่วนต่าง ๆ
  ในแต่ละรุ่นจะใช้ระยะเวลาประมาณ 2-3 ปี ซึ่งการพัฒนาร่วมกันดังกล่าวจะทำให้ผู้ผลิตชิ้นส่วน
  OEM ดังกล่าวได้รับการจ้างการผลิตจากบริษัทผู้ผลิตรถยนต์
  นอกจากนี้ยังต้องมีระบบการบริหารในการจัดการวัตถุดิบและการผลิตใหม่ให้มีคุณภาพในระดับมาตรฐานสากล
  เพื่อรับกับตลาดที่ต้องการผลิตภัณฑ์ที่สอดคล้องในเรื่องการบริหารการจัดการว่าด้วยคลังสินค้า
  การบริหารพื้นที่คลังสินค้าให้เกิดประโยชน์สูงสุด และการไหลเวียนเข้าของสินค้าอย่างรวดเร็ว
  (Logistic and Supply Chain) โดยต้องอาศัยความเชื่อมโยงของข้อมูล ข่าวสาร
  และความต้องการของผู้ประกอบการรถยนต์
  ทั้งนี้เพื่อช่วยลดต้นทุนการผลิตของทั้งผู้ประกอบการรถยนต์และผู้ผลิตชิ้นส่วนรถยนต์ต่อไป

  จากเหตุผลดังกล่าวข้างต้น
  กลุ่มบริษัทจึงมีนโยบายร่วมวิจัยและพัฒนาชิ้นส่วนชุดท่อโลหะและอลูมิเนียมที่ใช้ในเครื่องปรับอากาศรถยนต์
  และการเน้นการประหยัดจากขนาดการผลิต
  รวมถึงการพัฒนาปรับปรุงคุณภาพสินค้าและบริการอย่างสม่ำเสมอ
  เพื่อสร้างความได้เปรียบในการแข่งขันในอนาคต
  ปัจจุบันผู้ผลิตชิ้นส่วนเครื่องปรับอากาศประเภทชุดท่ออลูมิเนียมสำหรับทำความเย็นในรถยนต์
  ประเภท OEM ในระดับ Tier 2 (ตามนิยาม) รายใหญ่
  (ผู้ผลิตชิ้นส่วนเพื่อส่งต่อให้บริษัทผู้ผลิตเครื่องปรับอากาศ) ประมาณ 3 รายในไทย
  คือบริษัทและคู่แข่งขันที่เป็นผู้ผลิตสัญชาติญี่ปุ่น 2 ราย
  ซึ่งได้ย้ายฐานการผลิตมาที่ประเทศไทยและจำหน่ายชิ้นส่วนให้เพียงเฉพาะบริษัทผู้ผลิตที่ย้ายฐานการผลิตมาพร้อมกันเท่านั้น
  ทั้งนี้ ในปัจจุบัน บริษัทมีส่วนแบ่งตลาดประมาณร้อยละ 27
  ของมูลค่าชิ้นส่วนท่อโลหะสำหรับเครื่องปรับอากาศในรถยนต์

  3.3.4.4. มาตรการของภาครัฐบาล

  อุตสาหกรรมรถยนต์ได้รับการสนับสนุนที่ดีจากภาครัฐบาลมาโดยตลอด
  เนื่องจากเป็นอุตสาหกรรมที่สำคัญและก่อให้เกิดอุตสาหกรรมต่อเนื่องมากมายดังที่กล่าวมาแล้วข้างต้น
  ดังนั้นเพื่อเพิ่มขีดความสามารถในการแข่งขันของผู้ประกอบการรถยนต์
  รัฐบาลจึงมีนโยบายและมาตรการที่สอดคล้องกับแนวโน้มแห่งกระแสการค้าระหว่างประเทศและธุรกิจอุตสาหกรรมรถยนต์ทั่วโลกที่กำลังเน้นการเคลื่อนย้ายฐานการผลิตไปสู่แหล่งที่มีต้นทุนที่เหมาะสมและมีประสิทธิภาพที่สุด
  และจากผลของสนธิสัญญาการเปิดเสรีทางการค้า (AFTA)
  ของอุตสาหกรรมรถยนต์ระหว่างประเทศสมาชิกเดิม 6 ประเทศ ได้แก่ ไทย มาเลเซีย
  อินโดนีเซีย ฟิลิปปินส์ บรูไน สิงค์โปร์ และประเทศสมาชิกใหม่ 4 ประเทศ ประกอบด้วย
  เวียดนาม ลาว พม่า กัมพูชา ทำให้อัตราภาษีนำเข้ารถยนต์สำเร็จรูป (Completely Built
  Up – CBU) ในปัจจุบันลดลงเหลือเพียงร้อยละ 0 ถึง 5 ดังนั้น
  รถยนต์จากประเทศในกลุ่มสมาชิกจะถูกนำเข้ามาขายแข่งขันในประเทศไทยได้ง่ายขึ้น
  ขณะเดียวกันก็จะทำให้รถยนต์สำเร็จรูปที่ผลิตในประเทศ
  สามารถส่งออกไปขายยังตลาดเอเซียนเพิ่มมากขึ้นเช่นกัน ผนวกกับ
  ภายใต้ข้อตกลงสิทธิพิเศษทางภาษีปกติ (CEPT) อัตราภาษีศุลกากรในระหว่างประเทศ ASEAN
  จะลดจากร้อยละ 0 ถึง 5 และเหลือร้อยละ 0 ในปี 2553 อีกทั้ง
  โครงการความร่วมมือด้านอุตสาหกรรมของอาเซียน (Asean Industrial Cooperation –
  AICO)
  ซึ่งมีวัตถุประสงค์เพื่อการขยายความร่วมมือด้านอุตสาหกรรมระหว่างภาคเอกชนของอาเซียน
  รวมทั้งเพื่อลดต้นทุนการผลิตโดยการลดภาษีนำเข้าสินค้าสำเร็จรูป กึ่งสำเร็จรูป และวัตถุดิบ
  เพิ่มการลงทุน และเพิ่มศักยภาพการแข่งขัน ส่งผลให้
  การแข่งขันระหว่างผู้ผลิตชิ้นส่วนอุปกรณ์รถยนต์ในประเทศและผู้ผลิตชิ้นส่วนอุปกรณ์รถยนต์จากต่างประเทศจะสูงขึ้นตามไปด้วย
  ดังนั้น
  ผู้ผลิตในประเทศจึงต้องปรับตัวและเตรียมความพร้อมในการแข่งขันรุนแรงที่จะเกิดขึ้นในอนาคต
  ด้วยการปรับปรุงสินค้าเพื่อให้มีคุณภาพได้มาตรฐานและประเภทผลิตภัณฑ์ครอบคลุมต่อความต้องการของลูกค้า
  และการใช้กำลังการผลิตเพื่อก่อให้เกิดการประหยัดจากขนาดของการผลิตให้สูงที่สุด (Economy
  of Scale)

  3.3.4.5 บทสรุปอุตสาหกรรมรถยนต์และชิ้นส่วนรถยนต์

  จากสภาพการแข่งขันและแนวโน้มธุรกิจในอนาคต
  รวมถึงมาตรการของรัฐบาลที่สนับสนุนให้ไทยเป็นศูนย์การผลิตรถยนต์เพื่อการส่งออกของภูมิภาค
  ทำให้อุตสาหกรรมดังกล่าวและอุตสาหกรรมชิ้นส่วนรถยนต์ซึ่งเป็นอุตสาหกรรมที่เกี่ยวเนื่องจะมีการขยายตัวอย่างต่อเนื่อง
  อย่างไรก็ตาม สภาพการแข่งขันของผู้ผลิตรถยนต์ต่าง ๆ ก็จะมีการแข่งขันที่รุนแรงขึ้นเช่นกัน
  เนื่องจากแนวโน้มการออกแบบรถยนต์จะเป็นแบบการใช้ชิ้นส่วนต่าง ๆ ร่วมกัน
  และเน้นการออกแบบเพื่อความต้องการลูกค้าทั้งทางด้านคุณภาพและราคาเป็นหลัก
  โดยผู้ผลิตรถยนต์แต่ละรายต่างมีจุดมุ่งหมายหลักคือการลดต้นทุนการผลิต
  เป็นผลให้บริษัทผู้ผลิตรถยนต์มีการจ้างผู้ผลิตชิ้นส่วนรายอื่นๆเป็นผู้ผลิตให้แทน
  หากผู้ผลิตรายนั้นสามารถมีต้นทุนการผลิตที่ต่ำกว่า เป็นผลให้ภายในอุตสาหกรรมมีการทำ
  Outsourcing กันมากขึ้น ซึ่งเป็นผลให้ผู้ผลิต OEM
  ที่มีต้นทุนการผลิตในระดับต่ำสามารถเข้าไปเป็นผู้ผลิตแทน (Supply Chain)
  ให้แก่ผู้ผลิตรถยนต์ได้มากขึ้น
  ซึ่งเป็นโอกาสทางธุรกิจที่สำคัญในการขยายตลาดที่มีมูลค่าตลาดสูงมาก
  จากเหตุผลที่กล่าวมาข้างต้น
  โดยบริษัทได้เล็งเห็นถึงการเปลี่ยนแปลงและแนวโน้มการแข่งขันในอนาคต
  เป็นผลให้บริษัทได้มีการปรับโครงสร้างธุรกิจ ปรับโครงสร้างการบริหารงาน
  และเตรียมพร้อมทางด้านกำลังการผลิต อาทิเช่น การแยกสายการผลิตต่าง ๆ
  ออกเป็นหน่วยธุรกิจย่อย ๆ รวมทั้งการพัฒนาวิจัยผลิตภัณฑ์ร่วมกับผู้ผลิตรถยนต์
  เช่นการเพิ่มมูลค่าเพิ่มให้แก่สินค้าของบริษัท
  โดยการการประกอบชิ้นส่วนท่อโลหะให้เป็นลักษณะเป็นชุด ซึ่งต้องใช้เวลากว่า 3 ปี
  ในการทดสอบคุณภาพสินค้าของบริษัทกว่าลูกค้าผู้ผลิตเครื่องปรับอากาศในรถยนต์จะยอมรับในคุณภาพและบริการของชุดชิ้นส่วนของบริษัท
  นอกจากนี้บริษัทยังได้เตรียมการพัฒนาทรัพยากรบุคคลของตนโดยเฉพาะบุคลากรในสายงานการผลิตเพื่อเตรียมพร้อมและรองรับต่อการแข่งขันในอนาคต
  โดยในปัจจุบัน บริษัทเป็นหนึ่งในสามราย
  ของผู้ผลิตชิ้นส่วนท่ออลูมิเนียมสำหรับเครื่องปรับอากาศภายในรถยนต์รายใหญ่ในประเทศไทย
  ระดับ Tier 2
  ที่สามารถผลิตชิ้นส่วนแบบเป็นชุดเพื่อส่งให้แก่ผู้ผลิตเครื่องปรับอากาศภายในรถยนต์

  3.3.4.6 อุตสาหกรรมเครื่องปรับอากาศและชิ้นส่วนคอมเพรสเซอร์

  อุตสาหกรรมเครื่องปรับอากาศและชิ้นส่วนคอมเพรสเซอร์
  มีการเติบโตอยู่ในระดับที่ดีอย่างต่อเนื่อง
  ซึ่งเป็นผลจากการฟื้นตัวของภาวะเศรษฐกิจโดยรวมและภาคอสังหาริมทรัพย์เช่นเดียวกันปริมาณการผลิตและจำหน่ายเครื่องปรับอากาศ
  และการผลิตและจำหน่ายชิ้นส่วนคอมเพรสเซอร์รายละเอียดปรากฏ ดังนี้

  ------------------------- --------------- --------------- --------------- --------------
  เครื่องปรับอากาศ             2547            2548            2549            2550

  การผลิต (เครื่อง)            7,554,697       7,404,393       7,054,991       9,630,543

  ปริมาณจำหน่าย (เครื่อง)       7,475,933       7,291,541       7,143,809       9,596,540

  ปริมาณจำหน่ายในประเทศ       572,896         758,949         868,333         863,689
  (เครื่อง)                                                                   

  ปริมาณส่งออก (เครื่อง)        6,903,037       6,532,592       6,275,476       8,732,851

  กำลังการผลิต (เครื่อง)        11,188,848      10,963,468      10,877,952      12,418,667

  มูลค่าจำหน่าย (พันบาท)        57,709,202.64   57,217,414.69   53,642,852.80   73,889,968.4
  ------------------------- --------------- --------------- --------------- --------------

  ------------------------- --------------- --------------- --------------- ------------
  คอมเพรสเซอร์               2547            2548            2549            2550

  การผลิต (เครื่อง)            8,130,506       8,261,824       8,340,443       8,704,160

  ปริมาณจำหน่าย (เครื่อง)       7,675,451       8,306,796       8,306,759       8,848,843

  ปริมาณจำหน่ายในประเทศ       3,632,060       4,185,552       4,401,256       4,464,909
  (เครื่อง)                                                                   

  ปริมาณส่งออก (เครื่อง)        4,043,391       4,121,244       4,401,256       4,335,933

  กำลังการผลิต (เครื่อง)        11,285,639      11,535,646      11,853,833      12,065,111

  มูลค่าจำหน่าย (พันบาท)        12,610,632.69   13,654,948.42   14,100,594.12   10,822,319
  ------------------------- --------------- --------------- --------------- ------------

แผนภาพแสดงปริมาณการผลิตเครื่องปรับอากาศและชิ้นส่วนคอมเพรสเซอร์ในช่วงระหว่างปี
2547–2550E*

[]

ที่มา : สภาอุตสาหกรรมไทย

หมายเหตุ : *2550E คือ ตัวเลขประมาณการหรือเทียบรายปี

  3.3.4.7 สภาพการแข่งขัน

  เครื่องปรับอากาศเป็นอุตสาหกรรมที่ยังคงมีโอกาส และลู่ทางที่จะขยายตัวต่อไปในอนาคต
  เนื่องจากเป็นสินค้าที่สามารถตอบสนองต่อผู้บริโภคที่ต้องการอยู่ในสภาพแวดล้อม
  และอุณหภูมิที่สบายเหมาะสม ในอาคารที่อยู่อาศัย สำนักงานและโรงงานต่าง ๆ
  ไม่ว่าจะเป็นในประเทศเขตร้อนซึ่งใช้เป็นระบบทำความเย็น (Cooling mode)
  หรือในแถบประเทศเขตหนาวโดยใช้เป็นทั้งระบบทำความร้อนและเย็น (Heating & Cooling
  mode) สภาพการแข่งขันระหว่างผู้ผลิตเครื่องปรับอากาศในประเทศค่อนข้างสูง
  เนื่องจากได้รับผลกระทบจากเครื่องปรับอากาศที่นำเข้าจากประเทศจีน เกาหลี และญี่ปุ่น
  ในสัดส่วนที่ค่อนข้างสูงเป็นผลให้สภาพการแข่งขันจึงยิ่งทวีความรุนแรงมากขึ้น
  ดังจะเห็นได้จากการที่ผู้ประกอบการผลิตเริ่มใช้กลยุทธ์ส่งเสริมการขายอย่างต่อเนื่องด้วยการปรับลดราคาจำหน่าย
  การขายระบบเงินผ่อนโดยไม่คิดอัตราดอกเบี้ย
  หรือออกแบบผลิตภัณฑ์ให้มีลักษณะที่แตกต่างจากคู่แข่งขัน เช่น ผลิตภัณฑ์ที่เน้นด้านการรักษาสุขภาพ
  มีระบบการฟอกอากาศ การป้องกัน/กำจัดฝุ่นละออง การฆ่าเชื้อโรค (ราหรือแบคทีเรียบางชนิด)
  หรือผลิตภัณฑ์ที่มีระบบทำความสะอาดตัวเครื่อง/ออกแบบให้สามารถทำความสะอาดได้เองอย่างง่ายดาย
  เป็นต้น เพื่อหวังกระตุ้นตลาดและชิงส่วนแบ่งกันอย่างเต็มที่ อย่างไรก็ตาม
  สินค้าที่ผลิตจากประเทศคู่แข่งยังเสียเปรียบสินค้าที่ผลิตในประเทศไทย เนื่องจาก
  สินค้าที่ผลิตในประเทศญี่ปุ่นและเกาหลี มีต้นทุนที่สูงกว่า และสินค้าที่ผลิตในประเทศจีน
  มีคุณภาพที่ด้อยกว่า

  เช่นเดียวกับอุตสาหกรรมชิ้นส่วนและอุปกรณ์รถยนต์
  โดยส่วนใหญ่แล้วผู้ผลิตเครื่องปรับอากาศและเครื่องทำความเย็นจะมีสายการผลิตชิ้นส่วนและอุปกรณ์เอง
  โดยที่จะมีการสั่งซื้อเพิ่มเติมบางส่วนจากผู้ผลิตชิ้นส่วนและอุปกรณ์จากบริษัทภายนอกในกรณีที่สายการผลิตของตนเองไม่สามารถรองรับปริมาณแผนการผลิตได้เพียงพอหรือมีต้นทุนในการผลิตที่สูงกว่าการจ้างผู้อื่นผลิตให้แทน
  ดังนั้นคู่แข่งที่แท้จริงของผู้ผลิตชิ้นส่วนและอุปกรณ์สำหรับเครื่องปรับอากาศและเครื่องทำความเย็นแบบ
  OEM ก็คือผู้ผลิตเครื่องปรับอากาศและเครื่องทำความเย็นนั่นเอง
  ดังนั้นผู้ผลิตชิ้นส่วนและอุปกรณ์แบบ OEM
  จึงต้องหันมาสร้างมูลค่าเพิ่มให้กับผลิตภัณฑ์ของตนเองและการใช้กำลังการผลิตเพื่อก่อให้เกิดการประหยัดจากขนาดของการผลิตให้สูงที่สุด
  (Economy of Scale)
  เพื่อเป็นการช่วยลดต้นทุนของผู้ผลิตเครื่องปรับอากาศและเครื่องทำความเย็น
  และทำให้ได้รับการจ้างงานจากผู้ผลิตเครื่องปรับอากาศภายในอาคาร

  ณ ปัจจุบัน
  ประเทศไทยมีผู้ผลิตชิ้นส่วนเครื่องปรับอากาศประเภทท่อทองแดงและทองเหลืองสำหรับเครื่องปรับอากาศภายในบ้านอย่างน้อย
  8 ราย แต่มีผู้ผลิตชิ้นส่วนเครื่องปรับอากาศแบบ Tier 1 ซึ่งนำชิ้นส่วนท่อโลหะทองแดงต่าง ๆ
  ประกอบเป็นชุดเพียง 1 ราย คือ กลุ่มบริษัท โดยมีส่วนแบ่งทางตลาดร้อยละ 70
  ซึ่งส่งผลให้กลุ่มบริษัทมีปริมาณสั่งซื้อจากลูกค้าอย่างต่อเนื่อง
  และมีอำนาจต่อรองกับลูกค้าและผู้ผลิตวัตถุดิบ
  โดยกลุ่มบริษัทสามารถผลิตสินค้าในต้นทุนที่ต่ำกว่าลูกค้าและคู่แข่ง อย่างไรก็ดี
  มีแนวโน้มว่าในอนาคตผู้ผลิตชิ้นส่วนครื่องปรับอากาศแบบ OEM
  สัญชาติญี่ปุ่นจะย้ายฐานการผลิตมาประเทศไทยอีกจำนวน 2 ราย
  โดยผู้ผลิตสองรายนี้จะผลิตชิ้นส่วนเพียงเพื่อส่งต่อให้แก่ผู้ผลิตเครื่องปรับอากาศที่เคยเป็นคู่ค้ากันมาตั้งแต่ก่อน
  ซึ่งจะไม่ส่งผลกระทบกับส่วนแบ่งตลาดของกลุ่มบริษัท นอกจากนี้
  กลุ่มบริษัทเน้นกลยุทธ์ในการเป็นผู้เชี่ยวชาญในการบริหารงานการผลิต
  ในการรับช่วงการผลิตชิ้นส่วนชุดท่อโลหะที่ทำจากทองแดงสำหรับผู้ผลิตผลิตภัณฑ์เครื่องปรับอากาศระดับโลกทุกยี่ห้อในต้นทุนที่ถูกกว่าและมีประสิทธิภาพสูงกว่าการที่ผู้ผลิตเครื่องปรับอากาศจะดำเนินการผลิตเอง
  ซึ่งจะทำให้ผู้ผลิตเครื่องปรับอากาศผลิตภัณฑ์ระดับโลกยกเลิกสายการผลิตของตนแล้วให้กลุ่มบริษัทผลิตแทน

  ในส่วนของการแข่งขันที่รุนแรงที่เกิดขึ้นจากสินค้าที่มาจากประเทศจีนซึ่งมีราคาถูกกว่า
  เป็นปัจจัยที่ไม่ก่อให้เกิดผลกระทบต่อบริษัทมากนัก
  เนื่องจากสินค้าจากประเทศไทยและของกลุ่มบริษัทเป็นสินค้าที่มีคุณภาพและมีมาตรฐานมากกว่าสินค้าจากประเทศจีน
  และหากเปรียบเทียบกับผู้ผลิตอื่นๆ ในภูมิภาคเอเซียนด้วยกัน
  ผู้ผลิตจากประเทศไทยถือว่ามีศักยภาพในการผลิตที่สูงกว่า นอกจากนี้
  กลุ่มบริษัทยังคงมีความได้เปรียบคู่แข่งเหล่านี้อยู่มาก
  เนื่องจากคู่แข่งจะมีผลิตภัณฑ์เพียงอย่างใดอย่างหนึ่ง
  แต่กลุ่มบริษัทมีผลิตภัณฑ์หลากหลายที่เป็นตัวเลือกได้มากกว่า
  ได้แก่กลุ่มชิ้นส่วนเครื่องปรับอากาศภายในรถยนต์ ชิ้นส่วนเครื่องปรับอากาศภายในอาคาร
  ชิ้นส่วนคอมเพรสเซอร์ และโลหะขึ้นรูปสำหรับเครื่องใช้ไฟฟ้า

  สำหรับการแข่งขันในอุตสาหกรรมคอมเพรสเซอร์นั้น
  เนื่องจากการอุตสาหกรรมคอมเพรสเซอร์นั้นเติบโตตามอุตสาหกรรมเครื่องปรับอากาศ
  โดยในปัจจุบันกลุ่มบริษัทเป็นผู้ผลิตชิ้นส่วนท่อทองแดงในคอมเพรสเซอร์รายใหญ่ของประเทศไทย
  ทั้งนี้ ผู้ผลิตเครื่องคอมเพรสเซอร์ที่มีชื่อเสียงในประเทศไทยจำนวน 5 ราย อาทิเช่น บริษัท
  สยามคอมเพรสเซอร์ อินดัสตรี้ จำกัด บริษัท ฮิตาชิ คอมเพรสเซอร์ (ประเทศไทย) จำกัด
  บริษัท กุลธร เคอร์บี้ จำกัด (มหาชน) บริษัท อีเมอร์สัน อีเลคทริค (ประเทศไทย) จำกัด
  บริษัท ไดกิ้น คอมเพรสเซอร์ อินดัสทรีส์ จำกัด นั้นเป็นลูกค้าของกลุ่มบริษัททั้งหมด

  3.3.4.8 ตลาดส่งออกเครื่องปรับอากาศ

  มูลค่าการส่งออกของเครื่องปรับอากาศและส่วนประกอบมีจำนวนเพิ่มขึ้นทุก ๆ ปี ยกเว้นในปี
  2545 มูลค่าการส่งออกมีจำนวนลดลงเมื่อเทียบกับของปี 2544
  ทั้งนี้เนื่องจากตลาดญี่ปุ่นซึ่งเป็นตลาดส่งออกที่สำคัญและเดิมเลือกให้ประเทศไทยเป็นฐานการผลิตนั้นมีการขยายตัวลดลง
  โดยมีสาเหตุหลักจากการแข่งขันในตลาดโลกที่ทวีความรุนแรงมากขึ้น
  ประกอบกับได้ย้ายฐานการผลิตจากประเทศไทยไปยังประเทศจีน
  ส่งผลให้ตลาดการส่งออกที่ส่วนใหญ่เป็นประเทศที่พัฒนาแล้วลดลงตามไปด้วย อย่างไรก็ตาม
  เนื่องจากผู้ผลิตเครื่องปรับอากาศสัญชาติญี่ปุ่นประสบปัญหาด้านการผลิตในประเทศจีน
  อันเป็นผลเนื่องมาจากวัฒนธรรมและสังคมที่ขัดแย้งกันระหว่างจีนและญี่ปุ่น เป็นผลให้ในปี 2549 -
  2550 ผู้ผลิตเครื่องปรับอากาศสัญชาติญี่ปุ่นเริ่มย้ายฐานการผลิตกลับมาที่ประเทศไทย
  เนื่องจากวัฒนธรรมไทยและสังคม
  รวมถึงสภาพการเมืองของไทยที่เอื้อต่อการลงทุนและการเป็นผู้ผลิตที่มีคุณภาพไม่ว่าจะเป็นทรัพยากรบุคคลที่มีความพร้อมในการเรียนรู้และมีประสิทธิภาพในการทำงาน
  นอกจากนี้ ในเดือนตุลาคม 2550 สนธิสัญญาการค้าเสรีระหว่างประเทศไทยและประเทศญี่ปุ่น
  (JEPTA) เริ่มบังคับใช้
  ซึ่งส่งผลให้อัตราภาษีนำเข้าเครื่องปรับอากาศที่ญี่ปุ่นเรียกเก็บจากไทยลดลงเหลือร้อยละ 0
  ซึ่งจะเป็นการสนับสนุนการส่งออกเครื่องปรับอากาศไทยไปยังตลาดญี่ปุ่นให้เพิ่มมากขึ้น

  3.3.4.9 บทสรุปอุตสาหกรรมเครื่องปรับอากาศภายในอาคารและคอมเพรสเซอร์

  จากการย้ายฐานการผลิตกลับมาประเทศไทยของผู้ผลิตเครื่องปรับอากาศรายใหญ่ของโลก
  รวมถึงโอกาสในการแข่งขันและขยายฐานลูกค้าของบริษัทที่สามารถผลิตสินค้าได้มีคุณภาพและมีต้นทุนการผลิตที่ต่ำกว่าผู้ผลิตเครื่องปรับอากาศที่จะดำเนินการผลิตชิ้นส่วนท่อโลหะที่ทำจากทองแดงเอง
  หรือการรับจ้างผลิตเครื่องปรับอากาศภายในอาคาร (OEM)
  เนื่องจากการเปลี่ยนแปลงทางนโยบายของบริษัทผู้ผลิตข้ามชาติที่มีชื่อเสียงระดับโลกที่ต้องการเน้นการดูแลทางด้านการตลาด
  และ Outsourcing การผลิตมากขึ้น โดยการให้ผู้ผลิตชิ้นส่วนอื่นเป็นผู้ผลิตให้แทน
  หรือให้ผู้อื่นเป็นผู้ผลิตเครื่องปรับอากาศภายในอาคารให้แทน (OEM)
  หากผู้ผลิตรายนั้นสามารถมีต้นทุนการผลิตที่ต่ำกว่า โดยบริษัท OEM
  อาจมีความชำนาญในการผลิตที่มากกว่า และมีความประหยัดจากขนาดเพราะผลิตมากกว่า
  จึงเป็นโอกาสของกลุ่มบริษัทในการขยายธุรกิจ ในขณะที่บริษัทได้มีการเตรียมพร้อมในการแข่งขัน
  อาทิเช่น การเตรียมพร้อมทางด้านบุคลากรในสายการผลิต
  การปรับโครงสร้างธุรกิจโดยการแยกสายธุรกิจเป็นหน่วยธุรกิจย่อย ๆ
  เพื่อให้เกิดการคล่องตัวในการดำเนินงาน
  และรองรับความต้องการของลูกค้าผู้ผลิตเครื่องปรับอากาศภายในอาคารจากต่างประเทศ
  รวมถึงการเน้นกลยุทธ์การเพิ่มมูลค่าเพิ่มให้แก่สินค้าของบริษัทโดยการประกอบชิ้นส่วนต่าง ๆ
  ให้เป็นชุดหรือการรับจ้างผลิตเครื่องปรับอากาศภายในอาคาร (OEM)
  ในขณะที่บริษัทมีต้นทุนการผลิตที่ต่ำกว่าผู้ผลิตเครื่องปรับอากาศจะดำเนินการผลิตด้วยตนเอง
  โดยบริษัทมีธุรกิจในลักษณะเป็นการยกสายการผลิตของลูกค้ามาผลิตเอง
  ดังนั้นบริษัทจะเป็นศูนย์กลางการผลิตวัตถุดิบและสินค้าลักษณะ OEM ให้แก่ลูกค้า
  ซึ่งจะเห็นได้ว่ามีแนวโน้มในการขยายกำลังการผลิต
  จากกลยุทธ์ดังกล่าวเป็นผลให้บริษัทประสบความสำเร็จในการขยายฐานลูกค้าเพิ่มขึ้น โดยในปี
  2546 ลูกค้าของบริษัทคือ York (เครื่องหมายการค้า)
  ได้ยกเลิกสายการผลิตชิ้นส่วนท่อโลหะทั้งหมด และ Fujitsu (เครื่องหมายการค้า)
  ได้ยกเลิกสายการผลิตชิ้นส่วนท่อโลหะบางส่วนสำหรับเครื่องปรับอากาศของตนมาให้บริษัทผลิตแทน
  ต่อมาในปี 2550 บริษัทได้เริ่มดำเนินการรับจ้างผลิตเครื่องปรับอากาศภายในอาคาร (OEM)
  ให้กับบริษัทเครื่องปรับอากาศรายใหญ่ของโลกหลายราย อาทิเช่น WestAir
  (เครื่องหมายการค้า) และ Seasons(เครื่องหมายการค้า)
  โดยลูกค้ายกสายการผลิตเครื่องปรับอากาศของตน มาให้บริษัทเนื่องจากการบริหารต้นทุนที่ดีกว่า
  ทั้งนี้ทางบริษัทได้ทำการซื้อสินทรัพย์สายการผลิตเครื่องปรับอากาศภายในอาคาร (OEM)
  ของยอร์ค ในเดือนกันยายน 2550
  ที่ผ่านมาเพื่อเป็นการเตรียมพร้อมสำหรับรองรับกำลังการผลิตที่คาดว่าจะได้รับในอนาคตจากกลุ่มลูกค้าของบริษัท

  อย่างไรก็ตาม
  หากพิจารณาถึงสภาพการแข่งขันที่รุนแรงที่เกิดขึ้นจากสินค้าจากประเทศจีนและเวียดนามที่มีราคาถูกกว่านั้น
  เป็นปัจจัยที่ไม่ก่อให้เกิดผลกระทบต่อบริษัทมากนัก
  เนื่องจากสินค้าจากประเทศไทยและของกลุ่มบริษัทเป็นสินค้าที่มีคุณภาพและมีมาตรฐานมากกว่าสินค้าจากประเทศเพื่อนบ้าน
  และหากเมื่อเปรียบเทียบกับผู้ผลิตอื่น ๆในภูมิภาคอาเซียน อาทิ ประเทศจีนและเวียดนาม
  ทั้งสองประเทศที่กล่าวถึงยังไม่มีความพร้อมทางด้านการผลิตอย่างประเทศไทย (ตามรายละเอียด
  2.1) เนื่องจาก
  ประเทศไทยเป็นแหล่งวัตถุดิบและเป็นศูนย์กลางการผลิตชิ้นส่วนทุกชนิดที่สามารถรองรับการเติบโตของอุตสาหกรรมได้
  โดยประเทศเวียดนามนั้นถึงแม้รัฐบาลจะให้การสนับสนุนในการลงทุนจากต่างชาติ
  แต่สาธารณูปโภค การคมนาคม การสื่อสาร
  และทักษะแรงงานของชาวเวียดนามยังไม่เท่ากับของประเทศไทย
  ดังนั้นการที่ลูกค้าจะย้ายฐานการผลิตไปยังเวียดนามในอนาคตอันใกล้จึงมีความเป็นไปได้ค่อนข้างน้อย
  ส่วนประเทศจีนนั้น ถึงแม้ว่าจีนจะสามารถผลิตต้นทุนได้ต่ำกว่าประเทศไทย
  แต่เนื่องด้วยการลงทุนของบริษัทต่างชาติในประเทศจีนนั้นมีข้อจำกัดหลายอย่าง
  ซึ่งอาจส่งผลให้ลูกค้ามีการบริหารที่ไม่คล่องตัวและไม่ก่อให้เกิดประสิทธิภาพสูงสุดในการผลิต
  นอกจากนี้
  การล่วงละเมิดลิขสิทธ์ในประเทศจีนยังคงเป็นปัญหาสำคัญที่รัฐบาลจีนยังไม่สามารถแก้ไขได้ ดังนั้น
  การที่ลูกค้าโดยเฉพาะผู้ผลิตเครื่องปรับอากาศภายในอาคารจากประเทศญี่ปุ่นจะย้ายฐานการผลิตไปจีนเนื่องด้วยต้นทุนที่ต่ำกว่านั้นจึงเป็นไปได้ค่อนข้างน้อย
  เนื่องจาก ผลเสียนั้นมากกว่าผลดีที่จะได้รับ เป็นผลให้
  ผู้ผลิตจากประเทศไทยถือว่ามีศักยภาพในการผลิตที่สูงกว่า

  โดยในปัจจุบัน ประเทศไทยมีผู้ผลิตชิ้นส่วนเครื่องปรับอากาศภายในอาคาร Tier 1 (ตามนิยาม)
  เพียง 1 ราย ที่สามารถผลิตชิ้นส่วนแบบเป็นชุดเพื่อส่งให้แก่ผู้ผลิตเครื่องปรับอากาศภายในอาคาร
  โดยในอนาคต อาจจะมีผู้ผลิตเพิ่มขึ้นอีกสองราย
  ซึ่งเป็นผู้ผลิตชิ้นส่วนท่อโลหะสัญชาติญี่ปุ่นที่จะย้ายฐานการผลิตมาพร้อมผู้ผลิตเครื่องปรับอากาศสัญชาติเดียวกัน
  ทั้งนี้ บริษัทมีความได้เปรียบคู่แข่งเหล่านี้ทั้งด้านการบริหาร การผลิต
  และโดยเฉพาะทางด้านทรัพยากรบุคคลในสายการผลิต
  เนื่องจากบริษัทให้ความสำคัญต่อการพัฒนาบุคคลกรอย่างมาก
  การให้ผลตอบแทนที่เหมาะสมต่อความสามารถ
  การให้พนักงานทุกระดับมีส่วนร่วมในการบริหารแผนงานในหน่วยธุรกิจย่อย ๆ ของตน
  และการมีวัฒนธรรมองค์ของที่ดี เป็นผลให้บริษัทมีความสามารถในการผลิตที่มีประสิทธิภาพที่สูง
  และที่มีต้นทุนการผลิตที่ต่ำ นอกจากนี้ กลุ่มบริษัทยังเน้นการให้บริการลูกค้าที่ดีแก่ลูกค้าเสมอมา

  3.3.4.10. อุตสาหกรรมโลหะขึ้นรูปสำหรับเครื่องใช้ไฟฟ้า

  อุตสาหกรรมผลิตเครื่องใช้ไฟฟ้าของไทยเป็นอุตสาหกรรมหนึ่งที่มีความสำคัญต่อการพัฒนาเศรษฐกิจของประเทศ
  ทั้งในด้านการผลิต การตลาด การจ้างงาน การพัฒนาเทคโนโลยี
  และยังก่อให้เกิดอุตสาหกรรมต่อเนื่องอื่น ๆ อีกหลายประเภท เช่น
  อุตสาหกรรมผลิตอุปกรณ์หรือชิ้นส่วนเครื่องใช้ไฟฟ้า ประเภท ยาง เหล็ก พลาสติก กระจก
  เป็นต้น
  ประกอบกับรัฐบาลไทยมีนโยบายสนับสนุนการผลิตเครื่องใช้ไฟฟ้าในประเทศและการลงทุนจากต่างประเทศ
  ซึ่งส่งผลให้การผลิตเครื่องใช้ไฟฟ้าและอุตสาหกรรมที่เกี่ยวข้องมีความคล่องตัวและเติบโตอย่างต่อเนื่อง

  3.3.4.11 สภาวะการแข่งขันของผู้ผลิตเครื่องใช้ไฟฟ้าและชิ้นส่วนเครื่องใช้ไฟฟ้า

  สภาพการแข่งขันของผู้ผลิตเครื่องใช้ไฟฟ้าในประเทศจัดว่าอยู่ในระดับค่อนข้างรุนแรงผู้ประกอบการทุกรายต่างใช้กลยุทธ์ทางการตลาดทุกรูปแบบเพื่อกระตุ้นการตัดสินใจของผู้บริโภค
  ดังจะเห็นได้จากการที่ผู้ประกอบการผลิตเริ่มใช้กลยุทธ์ส่งเสริมการขายอย่างต่อเนื่องด้วยการปรับลดราคาจำหน่าย
  การขายระบบเงินผ่อนโดยไม่คิดอัตราดอกเบี้ย
  หรือออกแบบผลิตภัณฑ์ให้มีลักษณะที่แตกต่างจากคู่แข่งขัน อย่างเช่น การนำเทคโนโลยีแบบใหม่ ๆ
  มาใช้เพื่อดึงดูดลูกค้า หรือการออกแบบผลิตภัณฑ์ให้มีจุดเด่นเพื่อเพิ่มราคาของสินค้า
  เพื่อหวังกระตุ้นตลาดและชิงส่วนแบ่งกันอย่างเต็มที่ อย่างไรก็ดี
  การนำเข้าเครื่องใช้ไฟฟ้าจากประเทศจีนส่งผลให้ราคาของเครื่องใช้ไฟฟ้าหลาย ๆ
  ประเภทในประเทศมีการปรับตัวลดลงอย่างต่อเนื่อง
  และส่งผลให้มีการแข่งขันทางด้านราคาจากผู้ประกอบการและการใช้จ่ายของผู้บริโภคในตลาดของเครื่องใช้ไฟฟ้าเพิ่มมากขึ้น
  ในปัจจุบัน ประเทศไทยมีผู้ผลิตเครื่องใช้ไฟฟ้าชั้นนำมากกว่า 10 ราย โดยมีรายสำคัญอย่างเช่น
  Electrolux, LG, , Toshiba และ Mitsubishi (เครื่องหมายการค้า)
  ซึ่งเป็นลูกค้าของกลุ่มบริษัท ส่วนสภาพการแข่งขันของผู้ผลิตชิ้นส่วนเครื่องใช้ไฟฟ้าอย่างเช่น
  โลหะขึ้นรูป ก็มีการแข่งขันค่อนข้างรุนแรง เนื่องจาก อุตสาหกรรมนี้ไม่ต้องอาศัยเทคโนโลยีขั้นสูง
  หรือบุคคลากรที่มีทักษะมากนัก ดังนั้นผู้ประกอบการรายใหม่จึงสามารถทำธุรกิจประเภทนี้ได้
  ส่งผลให้ จำนวนของผู้ประกอบการผลิตไม่ต่ำกว่า 200 ราย
  ซึ่งนอกเหนือจากผู้ประกอบการไทยที่เดิมมุ่งผลิตเพื่อใช้ในประเทศเท่านั้น
  ยังมีผู้ประกอบการที่เพิ่มขึ้นจากการย้ายฐานการผลิตจากต่างประเทศมายังประเทศไทย
  อย่างไรก็ดี เนื่องจากสินค้ามีอัตรากำไรข้างต้นค่อนข้างต่ำ
  ผู้ประกอบการรายใหม่มักจะขาดทุนและเลิกกิจการไปในที่สุด

  อย่างไรก็ตาม
  บริษัทและบริษัทย่อยเน้นกลยุทธ์การดูแลและควบคุมคุณภาพทุกขั้นตอนของงานทุกชิ้นที่ผลิต
  และเทคโนโลยีจากเครื่องจักรที่ทันสมัย
  ตลอดจนพัฒนาผลิตภัณฑ์ด้วยระบบวิศวกรรมและการผลิตที่เป็นมาตรฐานรวมทั้งนโยบายในการบริหารความเสี่ยงของการดำเนินธุรกิจ
  คือ การไม่ดำเนินธุรกิจพึ่งพิงกับผลิตภัณฑ์ใดผลิตภัณฑ์หนึ่งเพียงอย่างเดียว
  แต่จะมุ่งตอบสนองต่อลูกค้าใน 2 กลุ่มหลัก คือ (1) กลุ่มผลิตชิ้นส่วนโลหะ เจาะ ตัด ปั๊ม
  พับและขึ้นรูปสำหรับกลุ่มชิ้นส่วนโลหะเครื่องใช้ไฟฟ้า (2) กลุ่มเครื่องแช่แข็งถนอมอาหาร
  โดยมีลูกค้ารายใหญ่ในแต่ละกลุ่มเป็นลูกค้าที่มีชื่อเสียง
  และมีเครือข่ายการจำหน่ายสินค้าทั้งในประเทศและประเทศต่าง ๆ ทั่วโลก
  อย่างไรก็ดีจากการที่บริษัทและบริษัทย่อยมีความเชี่ยวชาญในการบริหารงานในด้านการผลิตและต้นทุนที่มีประสิทธิภาพ
  ส่งผลให้บริษัทและบริษัทย่อยได้รับความไว้วางใจจากลูกค้าและมีแนวโน้มจะมีการสั่งซื้อเพิ่มในอนาคต

  ในส่วนของการแข่งขันที่รุนแรงที่เกิดขึ้นจากชิ้นส่วนเครื่องใช้ไฟฟ้าที่มาจากประเทศจีนซึ่งมีราคาถูกกว่า
  เป็นปัจจัยที่ไม่ก่อให้เกิดผลกระทบต่อบริษัทมากนัก
  เนื่องจากสินค้าจากประเทศไทยและของกลุ่มบริษัทเป็นสินค้าที่มีคุณภาพและมีมาตรฐานมากกว่าสินค้าจากประเทศจีน
  และหากเปรียบเทียบกับผู้ผลิตอื่น ๆ ในภูมิภาคเอเซียนด้วยกัน
  ผู้ผลิตจากประเทศไทยถือว่ามีศักยภาพในการผลิตที่สูงกว่า และยังคงมีความได้เปรียบผู้ผลิตอื่น ๆ
  เหล่านี้อยู่มาก เนื่องจากกลุ่มบริษัทมีอุตสาหกรรมที่เกี่ยวเนื่องกับการผลิตโลหะขึ้นรูปอย่าง
  อุตสาหกรรมการผลิตแม่พิมพ์ เครื่องกลและเครื่องจักรอัตโนมัติ ซึ่งทำให้การผลิตมีต้นทุนที่ต่ำ
  คล่องตัว และมีประสิทธิภาพมากกว่าคู่แข่ง
  โดยบริษัทเน้นกลุ่มลูกค้าผู้ผลิตเครื่องใช้ไฟฟ้าที่ให้ประเทศไทยเป็นฐานการผลิตเพื่อส่งออก

  ปัจจุบัน ในอุตสาหกรรมเครื่องใช้ไฟฟ้า มีการผลิตเครื่องใช้ไฟฟ้าประเภทโทรทัศน์สี LCD
  และกล้องถ่ายรูป Digital
  ออกสู่ตลาดค่อนข้างมากเนื่องจากความต้องการในตลาดยังมีอยู่อย่างต่อเนื่อง
  และสินค้ามีการเปลี่ยนแปลงทางด้านเทคโนโลยีและราคาอย่างรวดเร็ว
  ในขณะที่การผลิตเครื่องใช้ไฟฟ้าอย่างโทรทัศน์สีขนาดเล็กกว่า 20 นิ้ว พัดลม สายไฟฟ้า
  และกระติกน้ำร้อน มีการปรับตัวลดลงอย่างต่อเนื่องในช่วงไตรมาส 1 และ 2 ของปี 2550
  เนื่องจากผลกระทบจากสินค้านำเข้าจากประเทศจีน

  3.3.4.12 มาตรการของรัฐบาล

  ภาครัฐบาลมีนโยบายสนับสนุนอุตสาหกรรมผลิตเครื่องใช้ไฟฟ้าซึ่งรวมถึงเครื่องปรับอากาศด้วยดีมาโดยตลอด
  อาทิเช่น การออกมาตรการป้องกันนำเครื่องไฟฟ้าเถื่อนเข้ามาจำหน่ายในตลาด
  ด้วยการกำหนดให้ผู้ประกอบการผลิตต้องปิดฉลากของสรรพาสามิตบนเครื่องใช้ไฟฟ้าทุกเครื่องก่อนนำออกจากโรงงานผลิต
  หรือคลังสินค้าทัณฑ์บน
  หรือการป้องกันสินค้าที่มีมาตรฐานต่ำและราคาถูกจากต่างประเทศเข้ามาแข่งขันในตลาดเป็นการสนับสนุนผู้ผลิตในประเทศ
  ซึ่งเป็นลูกค้าหลักของทางบริษัท ทางการไฟฟ้าฝ่ายการผลิตแห่งประเทศไทย (กฟผ)
  และสำนักงานมาตรฐานผลิตภัณฑ์อุตสาหกรรม (สมอ) ยังได้กำหนดมาตรฐาน (มอก)
  สำหรับเครื่องใช้ไฟฟ้าที่จะนำเข้ามาจำหน่ายในประเทศนั้น
  จะต้องได้รับเครื่องหมายประหยัดไฟเบอร์ 4 หรือ 5 สำหรับเครื่องปรับอากาศขนาด 9,000 –
  24,000 บีทียู และขนาด 24,000 บีทียูขึ้นไป ต้องประหยัดไฟเบอร์ 3 เป็นอย่างต่ำ เป็นต้น
  ซึ่งลูกค้าของทางบริษัทเองนั้นก็จัดเป็นผู้ผลิตเครื่องใช้ไฟฟ้าที่ผลิตสินค้าตามเกณฑ์ตามมาตรฐาน
  มอก นอกจากนี้ ระเบียบ REACH
  ซึ่งเป็นข้อบังคับให้ผู้ผลิตและผู้ส่งออกจดทะเบียนรายละเอียดสารเคมีที่ใช้เป็นส่วนประกอบสินค้า
  มีผลบังคับใช้ตั้งแต่วันที่ 1 มิถุนายน 2550
  ส่งผลให้ผู้ส่งออกของประเทศไทยที่ส่งสินค้าที่มีสารเคมีเป็นส่วนประกอบไปยังสหภาพยุโรป
  ต้องจดทะเบียนสารเคมีและรายงานรายละเอียดเกี่ยวกับข้อมูลสารเคมีที่เป็นส่วนประกอบของสินค้าประเภทนั้น
  ๆ ให้แก่บริษัทยุโรปที่นำเข้าสินค้าของตน อย่างไรก็ดี
  กลุ่มบริษัทได้ดำเนินการจดทะเบียนเรียบร้อยแล้ว

  3.3.4.13 บทสรุปอุตสาหกรรมเครื่องใช้ไฟฟ้า

  อุตสาหกรรมเครื่องใช้ไฟฟ้าและอุตสาหกรรมที่เกี่ยวเนื่องอย่างเช่น
  ชิ้นส่วนเครื่องใช้ไฟฟ้ายังคงมีการเติบโตอย่างเนื่อง
  โดยเฉพาะเครื่องใช้ไฟฟ้าประเภททำความเย็นอย่างเช่น เครื่องปรับอากาศและตู้เย็น
  และเครื่องใช้ไฟฟ้าที่มีการเปลี่ยนแปลงทางเทคโนโลยีอย่างรวดเร็วอย่างเช่น กล้อง Digital
  และโทรทัศน์สี อย่างไรก็ตามอุตสาหกรรมเครื่องใช้ไฟฟ้ามีการชะลอตัวในช่วงปี 2549 เนื่องจาก
  มาตรการ NTB ของสหภาพยุโรป ซึ่ง มีการปรับอัตราภาษีที่สูงขึ้น
  และข้อบังคับที่ทำให้การส่งออกไม่มีความคล่องตัว
  ซึ่งส่งผลให้การผลิตและมูลค่าการส่งออกเครื่องใช้ไฟฟ้าปรับตัวลดลง ในปัจจุบัน
  เนื่องจากมีการผ่อนผันมาตรการ NTB ในหลายประเทศของสหภาพยุโรป
  ส่งผลให้อุตสาหกรรมเครื่องใช้ไฟฟ้าโดยเฉพาะการส่งออกไปที่ สหภาพยุโรปมีการเติบโตเพิ่มขึ้น

  สภาวะการแข่งขันในอุตสาหกรรมเครื่องใช้ไฟฟ้ายังคงมีอย่างรุนแรง เนื่องจาก
  ผลผลิตจากผู้ประกอบการโดยส่วนใหญ่ไม่มีความแตกต่างกันมากนัก ดังนั้น
  ผู้ประกอบการจึงจำเป็นต้องใช้กลยุทธ์ทางการตลาดไม่ว่า
  จะเป็นการทำโปรโมชั่นให้ของสิทธิพิเศษหรือของสมนาคุณเพื่อจะแย่งส่วนแบ่งทางตลาด
  หรือการออกแบบผลิตภัณฑ์ที่แตกต่างเพื่อดึงดูดความสนใจของลูกค้า

  อย่างไรก็ตาม
  สภาวะการแข่งขันในอุตสาหกรรมเครื่องใช้ไฟฟ้าในปัจจุบันและในอนาคตมีแนวโน้มที่จะสูงขึ้น
  เนื่องจาก
  มีการนำเข้าสินค้าที่ผลิตในประเทศจีนซึ่งมีต้นทุนที่ต่ำกว่ามาแข่งขันกับสินค้าที่ผลิตในประเทศไทย
  แม้ว่า
  สินค้าจากประเทศจีนมีต้นทุนที่ต่ำกว่าแต่คุณภาพสินค้าของประเทศจีนยังด้อยกว่าสินค้าของประเทศไทย
  ดังนั้น
  รัฐบาลจึงได้ออกมาตรการมาช่วยเหลือผู้ผลิตเครื่องใช้ไฟฟ้าและชิ้นส่วนเครื่องใช้ไฟฟ้าในประเทศไทย
  และเพื่อป้องกันสินค้าด้อยคุณภาพเข้ามาจำหน่ายในประเทศไทย อาทิเช่น
  มาตรฐานบังคับเครื่องใช้ไฟฟ้าประเภท เครื่องซักผ้าและไมโครเวฟ
  ซึ่งเน้นความปลอดภัยในการใช้งานและประสิทธิภาพตามข้อมูลที่ให้กับผู้บริโภค ในขณะเดียวกัน
  สหภาพยุโรปเริ่มใช้ระเบียบ REACH ในปี 2550
  และสหรัฐอเมริกามีแนวโน้มที่จะเริ่มใช้ระเบียบดังกล่าวสำหรับเครื่องใช้ไฟฟ้าในอนาคต
  กลุ่มบริษัทจะได้เปรียบคู่แข่งโดยเฉพาะจากประเทศจีน
  เนื่องด้วยกลุ่มบริษัทได้มีการพัฒนาและผลิตสินค้าที่ได้มาตรฐานมากกว่า

3.4 จุดแข็งและข้อได้เปรียบของกลุ่มบริษัท

กลุ่มบริษัทเป็นบริษัทแรกที่ดำเนินกลยุทธ์เชิงรุกด้วยการร่วมวางแผนผลิตกับลูกค้า
และพัฒนาสินค้าตั้งแต่เริ่มต้นกับลูกค้าในการผลิตชิ้นส่วนแบบเป็นชุด
เพื่อช่วงชิงโอกาสความได้เปรียบการแข่งขันต่อคู่แข่งขัน โดยเฉพาะการทำ Outsourcing
ของลูกค้าเพื่อลดต้นทุนการผลิต ด้วยการโอนสายการผลิตของลูกค้ามาให้บริษัทเป็นผู้ผลิตแทน
ซึ่งการร่วมวางแผนผลิตกับลูกค้าดังกล่าวไม่มีการทำสัญญาและไม่มีข้อผูกมัดใด ๆ ระหว่างกัน
นอกจากนี้
บริษัทและบริษัทย่อยมีความสัมพันธ์อันดีกับกลุ่มลูกค้าซึ่งเป็นผู้ผลิตรายใหญ่ของโลกในแต่ละอุตสาหกรรม
ซึ่งเป็นการเอื้อประโยชน์ให้แก่กลุ่มบริษัทในการสร้างฐานลูกค้าที่แข็งแกร่งและขยายฐานลูกค้าในอนาคต
โดยจากความสัมพันธ์อันดีกับกลุ่มผู้ผลิตนั้นส่งผลให้
ในปัจจุบันบริษัทมีการเข้าร่วมจัดตั้งบริษัทร่วมทุนกับพันธมิตรต่างประเทศ

บริษัทและบริษัทย่อยมีการแบ่งแยกสายการผลิตในกลุ่มผลิตภัณฑ์แต่ละชนิดอย่างชัดเจน
และมีระบบการบริหารงานในรูปของหน่วยธุรกิจหรือหน่วยงานย่อยในรูปของ Cost and Profit
Center นั้น ทำให้บริษัทมีความคล่องตัวในการบริหารงานในส่วนต่าง ๆ
ซึ่งเป็นการเตรียมพร้อมสำหรับการแข่งขันในรูปแบบต่างๆหลังจากการเปิดการค้าเสรี
และมีการบริหารงานโดยผู้บริหารของบริษัทมีประสบการณ์
ความรู้ความชำนาญในธุรกิจมายาวนานมากกว่า 20 ปี
และมีการว่าจ้างผู้เชี่ยวชาญต่างประเทศซึ่งมีประสบการณ์ทางด้านธุรกิจนี้มีความสัมพันธ์ที่ดีกับลูกค้ารายใหญ่
ทำให้มีการถ่ายทอดเทคโนโลยีการผลิตจากลูกค้า
ซึ่งส่งผลให้บริษัทและบริษัทย่อยมีชื่อเสียงและเป็นที่ยอมรับอย่างกว้างขวางในแต่ละอุตสาหกรรม
ทั้งในด้านของมาตรฐานสินค้า ระยะเวลาการส่งมอบ การให้บริการก่อนและหลังการขาย อีกทั้ง
บริษัทเน้นการเป็นองค์กรแห่งการเรียนรู้
ซึ่งให้ความสำคัญอย่างมากต่อการฝึกอบรมพนักงานให้มีความรู้ความสามารถ
ความชำนาญในการทำงาน
รวมถึงการเปิดโอกาสให้พนักงานมีส่วนร่วมในการเสนอแนะและปรับปรุงประสิทธิภาพการทำงาน
โดยมีการให้รางวัลผลตอบแทนที่ชัดเจน ซึ่งเป็นการสร้างขวัญและกำลังใจให้แก่พนักงาน
จากนโยบายดังกล่าวเป็นผลให้กลุ่มบริษัทมีวัฒนธรรมองค์กรที่ดี พนักงานมีความผูกพัน
มีส่วนร่วมในความเป็นเจ้าของและพร้อมที่จะส่งเสริมสนับสนุนและช่วยเหลือเพื่อการเติบโตในอนาคตของกลุ่มบริษัท

3.5 การจัดหาผลิตภัณฑ์และบริการ

บริษัทและบริษัทย่อยมีโรงงานผลิตทั้งหมด 8 โรงงาน โดยมี 3 โรงงานที่จังหวัดสมุทรปราการ
สำหรับสายการผลิตชิ้นส่วนเครื่องปรับอากาศในรถยนต์
สายการผลิตชิ้นส่วนเครื่องปรับอากาศภายในอาคาร
และสายการผลิตชิ้นส่วนโลหะขึ้นรูปสำหรับเครื่องใช้ไฟฟ้า และมี 4 โรงงานที่จังหวัดระยองและ 1
โรงงานที่จังหวัดชลบุรี สำหรับสายการผลิตชิ้นส่วนเครื่องปรับอากาศภายในอาคาร
สายการผลิตชิ้นส่วนคอมเพรสเซอร์ สายผลิตชิ้นส่วนโลหะแผ่นขึ้นรูป
สายการผลิตเครื่องแช่แข็งถนอมอาหาร สายการผลิตแม่พิมพ์ เครื่องจักรและเครื่องกลอัตโนมัติ
และสายการรับจ้างผลิตชิ้นส่วนเครื่องปรับอากาศภายในอาคาร (OEM)
ซึ่งเป็นการกระจายสายการผลิตดังกล่าวไปยังส่วนภูมิภาค
เพื่อตอบสนองความต้องการของลูกค้าให้ครอบคลุมในแต่ละพื้นที่อย่างทั่วถึงเป็นการรักษาฐานลูกค้า
โดยในปัจจุบันกลุ่มบริษัทมีความสามารถในการผลิตชิ้นส่วนเครื่องปรับอากาศประมาณร้อยละ 25
ของเครื่องปรับอากาศ 1 เครื่อง

  []

โดยกลุ่มบริษัทคาดที่เพิ่มกำลังการผลิตเป็นร้อยละ 60 ภายใน 2 ปีจากปัจจุบัน
และจากการที่กลุ่มบริษัทมีความประสงค์ที่จะเป็นผู้รับจ้างผลิตเครื่องปรับอากาศภายในอาคาร (OEM)
ดังนั้น ในปี 2549 บริษัทได้ก่อสร้างโรงงานที่จังหวัดระยองเพิ่มเติมในพื้นที่ใกล้กับโรงงานเดิม
เพื่อรองรับการเติบโตของธุรกิจรับจ้างผลิตเครื่องปรับอากาศภายในอาคาร(OEM)
และรวมถึงการขยายตัวในธุรกิจอื่น ๆ และต่อมาในเดือนกันยายน ปี 2550
บริษัทได้ซื้อสินทรัพย์ซึ่งเป็นโรงงานผลิตเครื่องปรับอากาศภายในอาคาร (OEM)
ของยอร์คเพื่อเพิ่มกำลังการผลิตให้เป็น 2 ล้านเครื่องต่อปีโดยเน้นรับจ้างผลิตเครื่องปรับอากาศ
(OEM)
สำหรับลูกค้าที่ต้องการให้ประเทศไทยเป็นฐานการผลิตเพื่อการส่งออกเนื่องจากที่ตั้งโรงงานได้สิทธิประโยชน์
EPZ

บริษัทและบริษัทย่อยมีนโยบายการผลิตที่สำคัญ คือ

-   การวางแผนการผลิตร่วมกับลูกค้า เพื่อปรับปรุงประสิทธิภาพในการผลิต
    การลดระยะเวลาในการผลิต และลดต้นทุนจากการผลิตให้ลูกค้า

-   มุ่งเน้นการผลิตสินค้าที่มีคุณภาพ และเป็นไปตามมาตรฐานที่เป็นที่ยอมรับตามระบบ ISO9001,
    TS16949 และ TQM โดยการตรวจสอบและควบคุมคุณภาพทุกขั้นตอนการผลิต

บริษัทและบริษัทย่อยตระหนักดีว่า
การพัฒนาศักยภาพโดยรวมของกลุ่มบริษัทขึ้นอยู่กับปัจจัยความพร้อมในหลาย ๆ ด้าน เช่น
เทคโนโลยีเครื่องจักร ทรัพยากรบุคคลที่มีคุณภาพ และนโยบายบริหารต่างๆ ดังนั้นในปี 2548-2549
บริษัทจึงมีการลงทุนเพิ่มในเครื่องจักรใหม่สำหรับกลุ่มผลิตภัณฑ์ขึ้นรูปโลหะแผ่นจำนวน 150 ล้านบาท
นอกจากนี้แล้วทักษะความรู้ความชำนาญในการผลิตยังส่งผลต่อประสิทธิภาพของการผลิตและคุณภาพของสินค้า
ซึ่งบริษัทมีผู้เชี่ยวชาญชาวญี่ปุ่น และชาวเกาหลี เป็นผู้ให้คำปรึกษาและแนะนำ

3.6 รายละเอียดโรงงานและที่ตั้ง

ปัจจุบันบริษัทซึ่งมีที่ตั้งโรงงานทั้งหมด 5 บริเวณได้แก่

1.  สำนักงานใหญ่ (บางพลีเมืองใหม่)

  ซึ่งประกอบธุรกิจ
  ผลิตชิ้นส่วนเครื่องปรับอากาศในรถยนต์และชิ้นส่วนเครื่องปรับอากาศภายในอาคาร

  ตั้งอยู่ที่เลขที่ 103/25-34 หมู่ 17 ถนนเทพารักษ์ ตำบลบางเสาธง อำเภอบางเสาธง
  จังหวัดสมุทรปราการ 10540

  มีขนาดพื้นที่ประมาณ 12,521.00 ตารางเมตร

2.  โรงงานสาขา 1 (บางเพรียง)

  ซึ่งประกอบธุรกิจผลิตชิ้นส่วนเครื่องปรับอากาศภายในอาคารและชิ้นส่วนโลหะแผ่นขึ้นรูปแ

  ตั้งอยู่ที่เลขที่ 242/4 หมู่ 6 ถนนเทพารักษ์ ตำบลบางเพรียง อำเภอบางบ่อ
  จังหวัดสมุทรปราการ 10540

  มีขนาดพื้นที่ประมาณ 6,000.00 ตารางเมตร

3.  โรงงานสาขา 3 ( ฝั่งตรงข้ามสำนักงานใหญ่)

  ซึ่งประกอบธุรกิจ ผลิตชิ้นส่วนเครื่องปรับอากาศภายในอาคาร

  ตั้งอยู่ที่เลขที่ 605/9 หมู่ 17 ถนนเทพารักษ์ ตำบลบางเสาธง อำเภอบางเสาธง
  จังหวัดสมุทรปราการ 10540

  มีขนาดพื้นที่ประมาณ 800.00 ตารางเมตร

4.  โรงงานสาขา 4 (แหลมฉบัง)

  ซึ่งประกอบธุรกิจ รับจ้างผลิตชิ้นส่วนเครื่องปรับอากาศภายในอาคาร (OEM)
  โดยเน้นลูกค้าที่ต้องการส่งออก

  ตั้งอยู่เลขที่ 49/40 หมู่ที่ 5 ตำบลทุ่งสุขลา อำเภอศรีราชา จังหวัดชลบุรี
  (ในเขตส่งเสริมอุตสาหกรรมส่งออกนิคมแหลมฉบัง)

  มีขนาดพื้นที่ประมาณ 76,800.00 ตารางเมตร หรือ 48 ไร่

5.  บริษัทย่อยมี 4 บริษัทและโรงงานทั้งหมดตั้งอยู่ในพื้นที่เดียวกัน ซึ่งตั้งอยู่ที่เลขที่ 88/18 หมู่ที่ 2
    ตำบลมะขามคู่ กิ่งอำเภอนิคมพัฒนา จังหวัดระยอง 21180 มีรายละเอียดดังนี้

-   บริษัท เอส เอ็น ซี ไพยองซาน อีโวลูชั่น จำกัด (“SPEC”)

  ซึ่งประกอบธุรกิจ
  ผลิตชิ้นส่วนเครื่องปรับอากาศภายในอาคารโดยเน้นลูกค้าที่ต้องการจำหน่ายในประเทศ
  ชิ้นส่วนคอมเพรสเซอร์ ชิ้นส่วนโลหะขึ้นรูป และรับจ้างผลิตชิ้นส่วนเครื่องปรับอากาศภายในอาคาร
  (OEM)

  มีขนาดพื้นที่ประมาณ 78,000.00 ตารางเมตร

  หมายเหตุ บริษัท SPEC มีสำนักงานตั้งอยู่เลขที่ 88/9 หมู่ที่ 2 ตำบลมะขามคู่ อำเภอนิคมพัฒนา
  จังหวัดระยอง 21180 ซึ่งตั้งอยู่ในบริเวณใกล้เคียง

-   บริษัท เอส เอ็น ซี เฟ็ง ซิง โมลด์ แอนด์ ดาย จำกัด (“โมลด์ แอนด์ ดาย”)

  ซึ่งประกอบธุรกิจ ผลิตแม่พิมพ์เครื่องกลและเครื่องจักรอัตโนมัติ

  มีขนาดพื้นที่ประมาณ 812.50 ตารางเมตร

-   บริษัท เอส เอ็น ซี ซังวู จำกัด (“ซังวู”)

  ซึ่งประกอบธุรกิจ ผลิตเครื่องกลและเครื่องจักรอัตโนมัติ

  มีขนาดพื้นที่ประมาณ 812.50 ตารางเมตร

-   บริษัท เฟรชเทค แมนูแฟกเจอริ่ง จำกัด (“เฟรชเทค”)

  ซึ่งประกอบธุรกิจ ผลิตเครื่องถนอมอาหารแช่แข็ง

  มีขนาดพื้นที่ประมาณ 1,625.00 ตารางเมตร

3.7 กำลังการผลิตและปริมาณการผลิตของบริษัทและบริษัทย่อย

ชิ้นส่วนอุตสาหกรรมเครื่องปรับอากาศในรถยนต์ หน่วย : ชิ้น

  ---------------------- --------------------- ------ -------------- --------------- --------------- ---------------
                                               บริษัท   2547           2548            2549            2550

  ชิ้นส่วนอุตสาหกรรม         กำลังการผลิตสูงสุด               8,900,000.00   12,000,000.00   12,000,000.00   12,000,000.00

  เครื่องปรับอากาศในรถยนต์   ปริมาณการผลิตจริง               6,433,800.00   9,533,000.00    8,926,900.00    10,712,280.00

                         อัตราการใช้กำลังการผลิต          0.72           0.79            0.74            0.89
                         (%)                                                                         
  ---------------------- --------------------- ------ -------------- --------------- --------------- ---------------

ชิ้นส่วนอุตสาหกรรมเครื่องปรับอากาศภายในอาคาร หน่วย : ชิ้น

  ------------------------- --------------------- ------ --------------- --------------- --------------- ---------------
                                                  บริษัท   2547            2548            2549            2550

  ชิ้นส่วนอุตสาหกรรม            กำลังการผลิตสูงสุด               21,000,000.00   27,000,000.00   45,000,000.00   64,400,000.00

  เครื่องปรับอากาศภายในอาคาร   ปริมาณการผลิตจริง        SPEC   16,399,000.00   19,853,900.00   29,627,800.00   47,247,279.00

                            อัตราการใช้กำลังการผลิต          0.78            0.74            0.66            0.73
                            (%)                                                                          
  ------------------------- --------------------- ------ --------------- --------------- --------------- ---------------

ชิ้นส่วนอุตสาหกรรมคอมเพรสเซอร์ หน่วย : ชิ้น

  ---------------- --------------------- ------ --------------- --------------- --------------- ---------------
                                         บริษัท   2547            2548            2549            2550

                   กำลังการผลิตสูงสุด        SPEC   19,000,000.00   22,000,000.00   22,000,000.00   23,000,000.00

  คอมเพรสเซอร์      ปริมาณการผลิตจริง               14,861,700.00   18,867,900.00   17,130,600.00   22,915,455.00

                   อัตราการใช้กำลังการผลิต          0.78            0.86            0.78            1.00
                   (%)                                                                          
  ---------------- --------------------- ------ --------------- --------------- --------------- ---------------

ชิ้นส่วนอุตสาหกรรมโลหะแผ่นขึ้นรูป หน่วย : ชิ้น

  ---------------- --------------------- ------ -------- ------------ -------------- ---------------
                                         บริษัท   2547     2548         2549           2550

                   กำลังการผลิตสูงสุด                        750,000.00   3,650,000.00   14,200,000.00

  โลหะแผ่นขึ้นรูป      ปริมาณการผลิตจริง                        273,100.00   1,310,600.00   6,541,085.00

                   อัตราการใช้กำลังการผลิต                   0.36         0.36           0.46
                   (%)                                                               
  ---------------- --------------------- ------ -------- ------------ -------------- ---------------

เครื่องถนอมอาหารแช่แข็ง หน่วย : ชิ้น

  --------------------- --------------------- --------- ------- -------- -------- --------
                                              บริษัท      2547    2548     2549     2550

                        กำลังการผลิตสูงสุด        เฟรชเทค                    16.00    19.00

  เครื่องถนอมอาหารแช่แข็ง   ปริมาณการผลิตจริง                                   4.00     5.00

                        อัตราการใช้กำลังการผลิต                              0.25     0.26
                        (%)                                                       
  --------------------- --------------------- --------- ------- -------- -------- --------

อุตสาหกรรมแม่พิมพ์ เครื่องกลและเครื่องจักรอัตโนมัติ หน่วย : ชิ้น

  -------------------- --------------------- ------ -------- -------- -------- --------
                                             บริษัท   2547     2548     2549     2550

                       กำลังการผลิตสูงสุด                                          200.00

  แม่พิมพ์                ปริมาณการผลิตจริง                                          145.00
  เครื่องกลและเครื่องจักร                                                           

                       อัตราการใช้กำลังการผลิต                                     0.73
                       (%)                                                     
  -------------------- --------------------- ------ -------- -------- -------- --------

อุตสาหกรรมรับจ้างผลิตเครื่องปรับอากาศภายในอาคาร (OEM) หน่วย: เครื่อง

  ------------------------- --------------------- ------ -------- -------- -------- ------------
                                                  บริษัท   2547     2548     2549     2550

  รับจ้างผลิต                  กำลังการผลิตสูงสุด                                          633,600.00

  เครื่องปรับอากาศภายในอาคาร   ปริมาณการผลิตจริง                                          93,373.00

                            อัตราการใช้กำลังการผลิต                                     0.15
                            (%)                                                     
  ------------------------- --------------------- ------ -------- -------- -------- ------------

อุตสาหกรรมชิ้นส่วนอุตสาหกรรมตู้เย็น หน่วย: เครื่อง

  -------------------- --------------------- ------ -------- -------- -------- --------------
                                             บริษัท   2547     2548     2549     2550

                       กำลังการผลิตสูงสุด                                          1,410,000.00

  ชิ้นส่วนอุตสาหกรรมตู้เย็น   ปริมาณการผลิตจริง                                          603,336.00

                       อัตราการใช้กำลังการผลิต                                     0.43
                       (%)                                                     
  -------------------- --------------------- ------ -------- -------- -------- --------------

3.8 นโยบายการใช้กำลังการผลิต

บริษัทมีนโยบายเพิ่มกำลังการผลิตทันทีที่บริษัทมีอัตราการใช้กำลังการผลิตเกินกว่า 70% ดังนั้น
ในช่วงหลายปีที่ผ่านมา บริษัทจึงไม่ได้มีการใช้กำลังการผลิตสูงสุดอย่างบริษัทอื่น ๆ
ที่อยู่ในอุตสาหกรรมเดียวกัน
ซึ่งเป็นไปตามกลยุทธ์ในการดำเนินการของบริษัทที่จะตอบสนองความต้องการของลูกค้าอย่างทันท่วงที
และเป็นการลดความเสี่ยงที่บริษัทอาจไม่สามารถผลิตสินค้าได้ทันตามความต้องการของลูกค้าได้ เช่น
กรณีที่ลูกค้ามีความต้องการสินค้าเร่งด่วน หรือ
ลูกค้ามีความต้องการสินค้าเกินกว่าที่ตกลงกันไว้ตามแผนการสั่งซื้อเบื้องต้น หรือ
กรณีที่ลูกค้าหลายรายต้องการสินค้าเร่งด่วนในเวลาเดียวกัน หรือ
กรณีที่เครื่องจักรบางตัวเกิดขัดข้องบริษัทก็สามารถสลับไปใช้เครื่องจักรอีกเครื่องหนึ่งทดแทนได้
เป็นต้น

3.9 วัตถุดิบและผู้จำหน่ายวัตถุดิบ

ตามโครงสร้างต้นทุนการผลิต กลุ่มบริษัทมีวัตถุดิบที่สำคัญ คือ ทองแดง ทองเหลือง
อลูมิเนียมและเหล็ก ซึ่งวัตถุดิบหลักที่มีมูลค่าการสั่งซื้อสูงที่สุดคือ ทองแดง คิดเป็นสัดส่วนร้อยละ 78
ในปี 2549 และร้อยละ 81 ในปี 2550 ของมูลค่าการสั่งซื้อทั้งหมด
โดยบริษัทและบริษัทย่อยได้สั่งซื้อทองแดงจากจากบริษัท ฟูรูกาวา เม็ททัล (ไทยแลนด์) จำกัด
(มหาชน) (“ฟูรูกาวา”)
ซึ่งเป็นผู้ผลิตทองแดงรายใหญ่ที่สุดรายหนึ่งของประเทศในสัดส่วนเฉลี่ยประมาณร้อยละ 30 ในปี
2549 และร้อยละ 50 ในปี 2550 ของมูลค่าการสั่งซื้อทองแดงทั้งหมดของบริษัทและบริษัทย่อยทั้งนี้
การที่บริษัทสั่งซื้อทองแดงจากผู้ผลิตรายใหญ่ดังกล่าว
เนื่องจากผู้ผลิตสามารถผลิตวัตถุดิบในปริมาณและคุณภาพตรงตามที่บริษัทต้องการในระดับราคาที่ยอมรับได้
และสามารถส่งมอบได้ตรงตามกำหนดเวลามาโดยตลอด บริษัทไม่ได้มีการทำสัญญาระยะยาวกับผู้ผลิต
แต่จะดำเนินการสั่งซื้อวัตถุดิบล่วงหน้าประมาณ 1 ถึง 1.5 เดือน สำหรับวัตถุดิบประเภทอลูมิเนียม
ทองเหลือง และเหล็กแผ่น บริษัทกระจายการสั่งซื้อจากผู้ผลิตรายอื่น ๆ อีกหลายราย
หรือบริษัทอาจนำเข้าจากประเทศสิงคโปร์ มาเลเซีย ญี่ปุ่น จีน โดยตรงได้
สำหรับการสั่งซื้ออลูมิเนียมและทองเหลือง

ทองแดงซึ่งเป็นวัตถุดิบหลักในการผลิตของบริษัทและบริษัทย่อยและเป็นสินค้าประเภท Commodity
ที่ประเทศไทยต้องนำเข้าจากต่างประเทศ
และมีการเปลี่ยนแปลงของราคาซื้อขายตามราคาตลาดโลก ในช่วงระยะ 2-3
ปีที่ผ่านมาราคาของทองแดงสูงขึ้นอย่างต่อเนื่องตลอดมา โดยราคาทองแดงในปี 2549 เฉลี่ยเท่ากับ
6,900 USD/ตัน หรือ 287 บาท/กิโลกรัม และในปี 2550 เท่ากับ 7,200 USD/ ตัน หรือ 244
บาท / กิโลกรัม

ราคาทองแดงตามราคาตลาดโลกช่วงปี 2541-2550 หน่วย: ดอลล่าร์/ตัน

[]

ที่มา : สภาอุตสาหกรรมไทย

หมายเหตุ : 2550 คือ ตัวเลขประมาณการหรือเทียบรายปี

  ราคาอลูมิเนียมตามราคาตลาดโลกช่วงปี 2541-2550 หน่วย: ดอลล่าร์/ตัน

  []

ที่มา : สภาอุตสาหกรรมไทย

หมายเหตุ : 2550 คือ ตัวเลขประมาณการหรือเทียบรายปี

  ความเคลื่อนไหวของราคาวัตถุดิบในช่วง 3 ปีที่ผ่านมา

  ----------- --------------- ----------------- --------------- -----------------
  ปี           ทองแดง                            อลูมิเนียม         

              ราคา            อัตราการเพิ่ม/(ลด)   ราคา            อัตราการเพิ่ม/(ลด)
              (บาทต่อกิโลกรัม)   (%)               (บาทต่อกิโลกรัม)   (%)

  2547        164.76          14                138.60          3

  2548        191.93          20                142.32          12

  2549        239.19          35                167.53          10

  2550        249.20          24                167.67          4
  ----------- --------------- ----------------- --------------- -----------------

ที่มา : สภาอุตสาหกรรมไทย

หมายเหตุ : อัตราการเพิ่ม/ลด คำนวณจากราคาสูงสุดในแต่ละปี

3.10 ผลกระทบต่อสิ่งแวดล้อม

บริษัทและบริษัทย่อยไม่เคยมีประวัติการทำผิดกฎหมายหรือข้อพิพาทเกี่ยวกับสิ่งแวดล้อม
โดยเจ้าหน้าที่จากกรมโรงงานอุตสาหกรรม
ได้มาตรวจสอบโรงงานของกลุ่มบริษัทอย่างสม่ำเสมอเป็นประจำทุกปีและกลุ่มบริษัทผ่านตามเกณฑ์ที่ทางการกำหนดโดยไม่ก่อให้เกิดปัญหาใด
ๆ ต่อสิ่งแวดล้อม เนื่องจากกระบวนการผลิตของกลุ่มบริษัทไม่ได้ก่อให้เกิดมลภาวะใด ๆ
ต่อสิ่งแวดล้อม อย่างไรก็ตาม บริษัทมีมาตรการเพื่อสร้างสิ่งแวดล้อมที่ดีภายในองค์กร ดังนี้

1.  การกำจัดน้ำมันที่ใช้แล้ว โดยจ้างบริษัทภายนอกมารับน้ำมันที่ใช้แล้วเป็นประจำทุกสัปดาห์

2.  การปัดกวาดฝุ่นละอองภายในโรงงานเป็นประจำทุกวัน

3.  มีการแบ่งพื้นที่ภายในโรงงาน
    ให้พนักงานแต่ละคนดูแลส่วนของพื้นที่ตัวเองเพื่อรักษาความสะอาดและสิ่งแวดล้อม

3.11 งานที่อยู่ในระหว่างส่งมอบ

1.  งานรับจ้างผลิตเครื่องปรับอากาศ (OEM) ให้ บริษัท แอลจี อิเล็กทรอนิคส์ (ประเทศไทย)
    จำกัด โดยบริษัทคาดว่าจะสามารถรับจ้างประกอบเครื่องปรับอากาศให้ LG ได้ประมาณ
    400,000 เครื่องต่อปี ภายในปี 2550-2551โดยเริ่มการผลิต 24 พฤศจิกายน 2550
    เป็นต้นไป
    รายได้ที่ได้จากการรับจ้างผลิตเครื่องปรับอากาศจะทำการรับรู้ในงบกำไรขาดทุนเมื่อมีการส่งมอบสินค้าให้แก่ลูกค้า
    ทั้งนี้ ถ้าบริษัทสามารถผลิตและส่งมอบได้เร็วกว่าที่ประมาณการไว้
    บริษัทอาจจะได้รับคำสั่งซื้อเพิ่มจากลูกค้า

2.  งานรับจ้างผลิตเครื่องปรับอากาศ (OEM) ให้ บริษัท ฟูจิตสึ เจเนอรัล (ประเทศไทย) จำกัด
    โดยบริษัทคาดว่าจะสามารถรับจ้างประกอบเครื่องปรับอากาศให้ Fujitsu ได้ในประมาณ
    450,000 เครื่องต่อปี โดยเริ่มการผลิตเดือนพฤศจิกายน 2550 เป็นต้นไป
    บริษัทมีกำหนดที่จัดส่งภายในปี 2551 จำนวน 250,000 เครื่องและในปี 2552 จำนวน
    200,000 เครื่อง
    รายได้ที่ได้จากการรับจ้างผลิตเครื่องปรับอากาศจะทำการรับรู้ในงบกำไรขาดทุนเมื่อมีการส่งมอบสินค้าให้แก่ลูกค้า
    ทั้งนี้ ถ้าบริษัทสามารถผลิตและส่งมอบได้เร็วกว่าที่ประมาณการไว้
    บริษัทอาจจะได้รับคำสั่งซื้อเพิ่มจากลูกค้า